Miz Mae 1968 e Breizh | Becedia\nD’an 8 a viz Mae 1968 e oa ur c’halz eus ar Vretoned o tibunañ er straedoù, gante al lugan : « Ar C’hornôg a venn chom bev ». N’eo ket chom da c’hortoz keloù diwar darvoudoù Pariz a reas ar Vretoned eta e miz Mae 1968, met mont gant o hent-int, gante doareoù stourm kalet ha nevez war un dro, e Sud-Aviation (Bouguenais) koulz hag er CSF (Brest).\nAr C’hornog a venn chom bev\nAbaoe ar bloavezhioù 1950 en em sante ar Vretoned lakaet muioc’h-mui a-gostez, koulz war dachenn ar bolitikerezh ha war hini an diorren sokial hag ekonomik. Stourmoù sokial a darzhe un tamm e pep lec’h abalamour d’an diaes ma oa lakaet ar Vro gant an divroañ diehan, o vont da heul an digresk bras war an niver a beizanted. En em skoazell an eil hag ar re all a rae muioc’h mui ar vicherourien hag al labourerien-douar, en desped d’an troc’h bras a veze etre ar rummadoù-tud e Breizh betek-henn. Ha stourmoù ar re-se, neuze, da reiñ mouezh da glemmoù ar CELIB bet kaset e brogramm diorren ar vro da stoupañ gant gouarnamant de Gaulle. A bep tu e save ar gounnar.\nDres pa oa ar gounnar-se e go e lakaas ar sindikajoù en o soñj sevel manifestadegoù d’an 8 a viz Mae 1968 e kêrioù Breizh, hag e reoù Broioù-al-Liger ivez, lusket gant al lugan « Ar C’hornôg a venn chom bev ». Tost da 100 000 a dud a voe o vanifestiñ e Breizh a-bezh d’an deiz-se (25 000 e Brest, 16 000 e Kemper, 10 000 e Naoned hag en Oriant, 7 000 e Roazhon, 6 000 e Sant-Brieg…). Gervel ar gouarnamant a oa pal ar vanifestadegoù-se ; goulenn e zilez ne oa ket evit c’hoazh. Ha pennoù-bras an tu-kreiz da gemer perzh enne zoken, evel an depute Edouard Ollivro, Maer Gwengamp. Evel-se an hini e krogas Breizh gant emsavadeg miz Mae 1968 da vat, diouzh he zu, distag-krenn diouzh luskad studierien Pariz, ha pa gejas an eil re gant ar re all goude-se, ken splann ha stêrioù o redek war an hevelep dinaou.\nMiz Mae ar studierien\nNebeut a studierien (un tamm ouzhpenn 30 000 anezhe) a oa e Breizh e 1968 pa ne oa dezhi nemet div skol-veur - Roazhon ha Naoned – ha div skolaj skol-veur e Brest, stag ouzh skol-veur Brest. Kerkent hag en distro-skol 1967 avat e oa tommet mat o fennoù gant studierien an teir c’hêr skolveuriek-se, ha stankoc’h-stankañ ar c’hrogadoù eno, koulz hag e skolioù-meur Pariz.\nPrim en em ledas darvoudoù Pariz betek Breizh. D’ar 6 a viz Mae e tibunas 500 a studierien e straedoù Roazhon da skoazell o c’heneiled. An deiz war-lerc’h e harzas 95% eus studierien Brest gant o labour. Da heul manifestadegoù an 8 a viz Mae e stagas luskad studierien Breizh gant un hent all avat, ledanoc’h evit straedoù Pariz, pa oant dija skoaz-ouzh-skoaz gant sindikajoù ar vicherourien hag al labourerien-douar. An tu-kleiz pellañ avat ne oa ket kalz a roud dioutañ e Breizh war-bouez ar vaoisted e Roazhon hag ar bellgleizourien, frammet-mat e Naoned.\nHarz-labour an holl\nD’an 13 a viz Mae 1968 e voe embannet harz-labour an holl. Manifestadegoù istorel a voe e meur a gêr e Breizh : ouzhpenn 20 000 a dud e Naoned, 15 000 e Brest, 12 000 e Roazhon hag e Sant-Nazer, 10 000 en Oriant. An deiz war-lerc’h e tiskrogas ar vicherourien gant o labour, o chom war al lec’h hag o vac’hañ o fatroned pe o sternidi a-wechoù. E Sud-Aviation, e Bouguenais, e-tal kichen Naoned e krogas an traoù. Eno e voe dalc’het o rener gant ar vicherourien, war atizh an drotskourien hag an anarko-sindikalourien. Reiñ a reas an aloubadeg-se lañs da aloubadegoù an uzinioù hag ar burevioù e pep lec’h e Bro-Frañs ken brav ken e voe seizet ar vro. Adalek an 22 a viz Mae en em astennas an harz-labour e pep lec’h.\nE miz Mae 1968 e oa an ijin o ren. E Sant-Brieg e oa deuet ar c’hoariva kozh, ac’hubet ha fichet e doenn gant ur banniel ruz, da vezañ un dael digor. Komiteoù an harz-labour a voe savet, e Naoned da skouer e lec’h ma voe staliet komite-kreiz an harz-labour en ti-kêr. Ur velestradurezh kleiz a voe aozet gantañ, da verañ gwerzh an tikiji esañs ha dasparzh ar boued d’ar familhoù, ken brav ken e voe graet « La Commune de Nantes » dioutañ. Ken dibar all e voe ar stourm er stal CSF e Brest, bet savet komisionoù micherourien enni, o plediñ gant an emvererezh, gant ar mod da rannañ ar galloud en embregerezh ha gant hec’h emrenerezh, distag diouzh mistri Pariz.\nHag ar beizanted da vont dezhi d’o zro. Savet e voe emgavioù ha dibunadegoù traktourien betek e kreiz-Breizh. E Penn-ar-Bed e tisklêrias Michel Hémery, penn an FDSEA, n’he doa ket ar bobl fiziañs er gouarnamant ken, ha Pierre Salaun, prezidant ar CDJA da zisklêriañ e oa « skoaz-ouzh-skoaz gant ar vicherourien ». D’ar 24 a viz Mae e oa kêrioù bihan kreiz-Breizh o virviñ ha dihunet e voe tud Merdrigneg ha Gwareg gant ar c’hloc’h-galv zoken. Stanket e voe Karaez gant 200 traktour e-keit ma oa 5 000 den o vanifestiñ e kêr. D’ar 25 a viz Mae e oa an harz-labour en e barr. E Brest e oa harzet al labour e 51 embregezh, hag aloubet 6 dioute. D’ar 27 a viz Mae, da deiz meeting bras Charléty, e oa bodet 15 000 a dud e Brest, 5 000 e Kemper hag etre 30 ha 40 000 e Naoned.\nKilstourm ar virourien\nN’o doa ket an dud ankouaet an dienez a oa bet da vare ar brezel. Krog e oa lod da verniañ pourvezioù ha da dennañ o arc’hant er-Maez eus ar bankoù. D’an 30 a viz Mae avat e savas ar jeneral de Gaulle e vouezh da lakaat un termen d’ar c’hrogad. D’an 31 e voe degemeret dileuridi ar CELIB, René Pleven en o fenn, gant Georges Pompidou a asantas d’ar raktres modernaat a oa bet nac’het gant ar gouarnamant betek neuze. Arru e oa poent flourañ moue ar bobl, kement ha treiñ ar re glouarañ war an tu mat.\nD’ar 1añ a viz Even e voe un tamm mat a Vretoned o vanifestiñ (20 000 a dud e Naoned ha 6 000 e Brest paneveken) da harpañ ar gouarnamant. Adalek an 31 viz Mae ez adstagas tamm-ha-tamm an dud gant o labour, en eil stal war-lerc’h eben. Le Joint français, e Sant-Brieg, ne adstagas ganti nemet d’an 19 a viz Even, a voe unan eus ar re ziwezhañ. Dilennadeg an deputeed d’an 23 ha d’an 30 a viz Even a voe diouti un eostad dibar evit an tu dehou pa ne dapas an tu kleiz kaout nemet un depute e Breizh, ar sokialour George Carpentier, e Sant-Nazer.\nEvit al lod brasañ - hag a-bell - eus ar Vretoned da votiñ evit an tu dehou e miz Even 1968 e chomas don roudoù darvoudoù miz Mae 1968 enne, abalamour d’ar c’henobererezhioù diwanet pe kadarnaet, dre an nevezintioù bet degaset en o buhezioù pemdeziek hag abalamour d’an hunvreoù bet maget neuze. O zeil a reas strolladoù an tu-kleiz pellañ (ar PSU hag UDB kement all) eus an darvoudoù-se, o tegemer stourmerien nevez ha mennet kerkent hag en hañv 1968. Kreñvaet e voe lusk ar stourmoù e Breizh gant emsavadeg miz Mae 1968, bet stummet en he ser ur rummad tud yaouank leun a spi ha prest da dalañ ouzh an enebiezh ; adkavet e voent skoaz-ouzh-skoaz gant ar vicherourien harzet o labour gante er Joint français e 1972 pe er stourm enep-nukleel e Plogoñv. En arvestoù hag er gouelioù skoazell ivez e tapas e lañs ur rummad kanerien vreizhat gwriziennet o awen er stourm a voe klevet c’hoazh hag adarre da goulz stourmoù ar bloavezhioù 1970. Ul lorc’h nevez eta an hini a ziwanas ivez er Vretoned e miz Mae 1968.


Wikipedia:Kumuniezh/An davarn/sizhunvezh 33, bloaz 2010 - Wikipedia\nWikipedia:Kumuniezh/An davarn/sizhunvezh 33, bloaz 2010\n1 16/08/2010 — 22/08/2010\n1.2 Emvod ar Gelted en Oriant\n1.3 Notenn sonerezh\n1.4 Rummad:Pladennoù hervez o bloavezh embann\n16/08/2010 — 22/08/2010\nSkrivañ un dra bennak en trede sizhun ha tregont eus 2010 | An davarn | sizhun a-raok — sizhun war-lerc'h\nPatrom[kemmañ ar vammenn]\nNe gomprenan ket perak ne ya ket mat en-dro ar patrom er pennad Rodrigo y Gabriela. Marteze e c'hallo unan bennak diskoulmañ an afer. Trugarekaat.--Ex-Smith 16 Eos 2010 da 17:46 (UTC)\nRenket, arabat disoñjal klozañ ar c'hrommelloù ;).--Gwendal 16 Eos 2010 da 17:48 (UTC)\nEmvod ar Gelted en Oriant[kemmañ ar vammenn]\nA-hervez eo Emvod ar Gelted en Oriant anv brezhonek ofisiel ar Festival Interceltique de Lorient. Unan bennak a c'hallfe lavarout din hag-eñ e welan sklaer neuze pa lennan an anv e krec'h ar pajennoù ofisiel-mañ? Amañ: [] hag amañ: . Trugarekaat. Bianchi-Bihan 16 Eos 2010 da 18:54 (UTC)\nN'eo ket bet troet anv ar bajenn, tra ken. Troet eo bet war ar skeudenn-mañ, avat... --Belvar 16 Eos 2010 da 19:03 (UTC)\nPeurvuiañ e tiazezer pennadoù wikipedia war an anv ofisiel, hini implijet gant an aozadur e-unan, setu perak ez eus ur pennad Ouest-France, ha n'eo ket West-Torch. Poissonbouge n'eo ket un feunteun ken sirius evel hini ar FIL e-unan memestra!Bianchi-Bihan 16 Eos 2010 da 19:09 (UTC)\nA-du krenn. Met aze eo diskouezet gant ar skeudenn eo ivez implijet "Emvod ar Gelted" gant an aozerien. Ne welan abeg ebet da chom hep implij ar memes anv evit ar bajenn, dre m'emaomp war ar wiki Brezhoneg. Heñvel eo evit Gouel an Erer Kozh ha Festival des vieilles charrues... N'eus meneg ebet eus ur stumm brezhoneg evit anv Ouest-France, setu perak eo e galleg an anv war ar wiki. --Belvar 16 Eos 2010 da 19:19 (UTC)\nMa vefe war bajenn an aozerien e veje aesoc'h bezañ a-du ganit. Ur skeudenn e lec'hienn poissonbouge.com n'eo ket sirius, n'o ket ken ken sirius hag un titl ofisiel e lec'hienn ofisiel an aozerien.\nEvit an erer kozh n'ouzon ket, ha n'in ket da welout, ne ran forzh gante.\nAn holl vrezhonegerien a gomzan gante a ra anv eus Westorch. Bianchi-Bihan 16 Eos 2010 da 19:31 (UTC)\nHa war ar skritell ofisiel-mañ, petra a lenner? . Met anat din e vo kavet kant digarez evit lavaret ne dalvez ket: n'eo ket skrivet ken bras, a-dreuz emañ ha n'eo ket a-blaen...--Trec'hlid mitonet 16 Eos 2010 da 20:29 (UTC)\nGoude lenn ar planedennoù, lenn er speredoù? A-benn ma vez lakaet da anv ofisiel un anv skrivet ken bihan e c'haller krediñ eo ofisiel ar brezhoneg e Breizh. Bianchi-Bihan 17 Eos 2010 da 08:01 (UTC)\npoissonbouge.NET a zo ar servijer oc'h herberc'hiañ ar skeudenn, 'peus ken mont da gwiriekaat war al liamm bet lakaet ganit... Ha ma n'out ket dedennet gant an tabut (dre ma "ne res forzh" gant an arguzennoù), ne gendalc'hin ket pelloc'h kennebeut, vidon eo sklaer ez eo "Gouel ar Gelted" un anv ofisiel. --Belvar 16 Eos 2010 da 20:39 (UTC)\nNann, ne ran forzh ebet gant an erer kozh, hag abaoe pell zo. Nann , n'em eus ket c'hoant da genderc'hel gant an tabut (sellout ouzh ster ar ger). Met ma'z eo "Gouel ar Gelted" an anv ofisiel eo ret kemmañ anv ar pennad. Bianchi-Bihan 17 Eos 2010 da 08:01 (UTC)\nNotenn sonerezh[kemmañ ar vammenn]\nMat e vefe da dud all lenn ar pennad, n'ouzon ket hag-eñ eo aes da gompren. --Ex-Smith 18 Eos 2010 da 16:11 (UTC)\nDin eo komprenus.--Gwendal 19 Eos 2010 da 12:53 (UTC)\nRummad:Pladennoù hervez o bloavezh embann[kemmañ ar vammenn]\nMarteze e vefe gwelloc'h ober gant un anv all, n'eo ket?--Gwendal 18 Eos 2010 da 16:33 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_33,_bloaz_2010&oldid=791548 »\nKemmoù diwezhañ degaset d'ar bajenn-mañ d'an 19 Eos 2010, da 12:53.


Buhez ar Zent. pages 520, 521. Encyclopédie Marikavel.\npages 520, 521\nKentan devez warn-ugent a viz Gouere\nEskob, VIIt kantved\nTenenan a oe ganet en Breiz-Veur, a dud a renk uhel ; danve eleiz en devoa, spered ha gened.\nAzveulet oa gant ar hed holl,\nEn danjer, siouaz, d'en em goll,\nAbalamour da ze, e tec'has yaouank eus bro gunv e gavel, hag e teuas en Breiz-Izel.\nTreuzi reas mulgul Brest, (1) ha diskenn a reas stêr an Elorn, betek m'en em gavas en kreiz koad Beuzit. Bno e savas e vanati, hag e vevas eur pennad didrous awalc'h.\nMes Leoniz a deuas abred da gaout penn an hent da vont davetan, hag a ziredas niverus da c'houlenn e aliou hag e bedennou.\nAr zant a reas ar muian vad a c'hallas d'o c'horfou ha d'o eneou ; prezek a reas d'eze komzou Doue ; sevel a reas evite diou iliz, hini ar Forest, ha pelloc'h, er c'hoad don, hini Plabenneg.\nEn kreiz etreze o-diou, e savas eur c'hastel-krenv, evit digemer an dud paour, ma rankjent tec'hel arôk al laeron-vor a ziskenne gant an aberiou d'ober ar skrab en douar bras.\nEno e savas eur chapel, gant eul lez da varn ha da gelen, ha setu perak e oe hanvet Lez-Kelen.\nPa varvas eskob Kastel-Pôl, pobl ha beleien Leon, holl a-unan, a lakas Tenenan en penn o eskopti. En e amzer eo e c'hoarvezas ar burzud-man, a zo deut hano anezan betek ennomp, dre lavariou hon tud koz.\nEur beleg eus a Blabenneg a oa eun devez o vont da gas an Otrou Doue da unan klanv ; an hentchou en devoa da dreuzi a oa eus ar re fallan ; digouezout a reas gantan koll an hosti santel en eur wenojen, ha kaer en devoe he c'hlask, daou zevez dioustu, n'hallas ket dont a benn da gouezan warnezi.\nBras e oe e anken, hag ec'h eas da Gastel-Pôl da anzao ouz sant Tenenan e zievezted ha da c'houlenn ar pardon anezi. An eskob mat, glac'haret o klevet hano eus an darvoud-ze, a 'n em dôlas d'an daoulin hag a c'houlennas ouz Doue rei da anaout d'ezan petra oa deut da vezan an hosti santel. Selaouet a oe e beden.\nEpad ma oa en ofis, en e iliz-veur, e oe gwelet o tiskenn er c'heur eur goulmig wenn, skedus evelan heol, en he beg eur skour dero glas hag, ouz ar skour, eun tol gwenan. Hen lakat a reas goustadik war eur skabel. Kerkent, ar gwenan a oa outan a nijas kuit, o lezel a-wel d'an holl eur glozen goar, alaouret ha flouret a-zoare : en he c'hreiz e oa an hosti wenn ; an eskob santel he c'hemeras gant doujanz, a lakas anezi en tabernakl, hag a drugarekaas Doue eus ar burzud dispar-ze grêt en kenver e zakramant meulet ra vezo.\nSant Tenen'an a varvas war-dro hanter ar VIIet kantved. An Otrou a wiskas d'ezan saë ar c'hloar hag a gurunas anezan war dreujou ar baradoz.\nO c'houi hag a zo breman en harz Oter an Otrou Doue ha dirak Mestr ar vue, oc'h adori gant an Ele, an Drinded Santel, dalc'het sonj ac'hanomp holl, ha goulennet evidomp ar pardon eus hon fec'hejou.\n(1) Mulgul Brest : le goulet do Brest.


gwaskell | ur blog eo …\nPublié le 20/06/2018 par Yann-Ber\nGwaskell, nag ur benveg talvoudus ha plijadurus.\nO sellout ouzh gwaskell ar gwiniegour e soñjen e mendemoù va bugaleaj. Reuziañ a raen evel ur voualc’h ha debriñ muioc’h eget na zastumen eus ar rezin gwenn sukret a oa va zad-kozh un tamm mav anezhañ gant ar gouennad-se, rayon d’or.\nUr wech e oa bet ur bagad mendemerion ouzh va c’hlask gant va mamm pennfollet. Steuziet e oan, kousket ma oan e disheol ur skod-gwini o koazhañ va c’hofad rezin.\nGwaskell, ger flour a son evel gwask ha minwask, gwasked ha gwaskerezh…\nMoulañ paper a c’hell bezañ skor koulz d’ ar werin vlin ha d’ he gwaskerion.\nUl levr moullet brav a c’hell bezañ un heklev, ur skeudenn d’ ar rezid, koc’hien an niñvañ hag ivez eiler ar gwaskerezh.\nAr sun o redek dindan ar waskell, dindan pilpasañ ar mendemerion ruz o divharoù noazh, goet, prederiet gant ar gwiniegour, aet da win, a vo kenkoulz benveg ar waskerion hag hini an emsaverion, daoust da vennadoù an hini e savas gant aked.\nPenaos dont a-benn da c’houzout mar bev an oberour e digenvez e un, e hun, e hunvre ?\nAr gerioù ne dalvezont mann a unanoù. Treiñ a reont da garc’har pa vezont rouez. Ec’honderioù divent zo ret dezho da hekleviñ ouzh kendirvi a-bell, dre ar ster, dre ar sonioù, dre vuhezañ ar yezherion.\nAr brezhoneg a anad din a-wechoù evel ur c’harc’har.\nToullañ kaoz gant ur gwiniegour a lavar traoù eeun ha resis gant gerioù eeun ha resis, gant ur galleg pobl a zo va yezh vamm, zo ober rezidek evidon.\nDasoniñ a ra gwiskadoù disgwel ar gerioù ha buhezañ mut ur gumuniezh tud, hini ur gêriadenn stank o verdeiñ war renkadoù torosennek ar gwiniennoù.\nBevañ ha buhezañ.\nNebeut ac’hanon gant va brezhoneg teuc’h.\nCe contenu a été publié dans eztaol, yezh par Yann-Ber, et marqué avec handerc'hañ. Mettez-le en favori avec son permalien.


Buhez ar Sent/1913/Alor, Alan hag Evarist - Wikimammenn\nBuhez ar Sent/1913/Alor, Alan hag Evarist\n◄ Gouenou Alor, Alan hag Evarist Magloar ►\nar c'houec'hved var 'nn ugent a viz here\nSANT ALOR HA SANT ALAN, ESKIBIEN, HA SANT EVARIST, PAB HA MERZER\nSant Alor a oue eil eskop Kemper goude sant Korantin. He c'houel a veze great guech all e kement parrez a ioa e Kerne hag e Leon, ha peder barrez euz a Gerne, Ann Erge-Vihan, Plobannalek, Tregennek ha Tremeok, o deuz he joazet evit ho fatroun. Ne c’houezer netra ken divar he benn ; mes kement-se a zo aoualc’h evit diskouez ann devosion o deuz bet ann dud fidel evithan hed ar vech, hag ar fizians a dleomp da gaout ato enn he c’halloud dirak Doue.\nSant Alan a oue unan euz ann eskibien a c’houarnaz eskopti Kerne prest goude sant Alor ; mes he vuez n’e ket anavezet ken nebeut. Ar pez zo sur eo oa brudet-braz guech all e Kemper, el leac’h m’oa enterret he gorf, hag er brevier koz ez oa eunn offis kaer enn he henor.\nA vrema c’hoaz, he hano, douget gant eunn niver braz a dud e Breiz-Izell, a ziskuez eo karet enn hor bro, hag ez euz fizians enn he c’halloud. Rak o choaz eunn hano d’ho c’hrouadur ar gerent a zonj kaout d’ezhan eunn difennour enn env.\nSant Evarist a ioa ganet er Gres, ha mab da eur Iuzeo euz a Vethleem. Mes bez’en devoue ann eur da zigeri he zaoulagad da sklerijenn ar feiz, hag o veza eat da Rom e resevaz ann Ursiou sakr. He zeskadurez hag he aked da labourat evit gloar Doue ha silvidigez ann eneou a reaz d’ann holl rei ho mouez d'ezhan evit beza pab, goude merzerenti sant Anaklet. Ar c’helou-ma oue evel\neunn tarz kurun evithan, ha ne felle ket d’ezhan, a briz ebed, kemeret eur garg ken huel. Mes senti a renkaz abarz ar fin, hag eur vech azezet var gador sant Per, ne espernaz nag he boan nag he amzer evit pourvei da holl ezommou ann dud fldel.\nD’ar mare-ze, n’e oa ket c’hoaz a ilizou, hag ar gristenien en em asamble, evit ann oferenn hag ann offisou all, e ti unan anezho, enn eur gambr pe eur zal bennag hag a zerviche da orator. Sant Evarist a stagaz eur belek ouz peb hini euz ann oratoriou-ma evit kelenn tud fldel ar c’harter, ha maga ho eneou dre ar zakramanchou, hag ar veleien-ze a deuaz da veza evelse ar bersouned kenta euz a Rom.\nAr pab santel a brezege he-unan heb ehana ; rak d’ann ampoent ez oa, heb kounta ar baianed, eur maread heretiked oc’h ober brezel d’ar relijion gatholik. Mes Evarist a veze ato var ar barr o verka ar zoun d’ar re all evit difenn ar virionez.\nEvit rei muioc’h a zolanite da zarmouniou ann eskibien, ec’h ordrenaz ma vije seiz avieler enn dro d’ezho epad ma vijent er gador. Ordren a reaz ive ma vije great ann eureujou dirak ann holl, evel m’o doa dija lavaret ann Ebestel enn he raok, ha ma vijent benniget gant eur belek.\nEvarist a veve enn amzer ann impalaer Trajan, unan euz ar guella prinsed o deuz bet ar baianed guech all. Mes beleien ha servicherien ann doueou faoz a gountaz d’ann impalaer-ze kement a c’hevier hag a draou heuzuz divar benn ar gristenien ma lakejont anezhan da gemeret kaz outho. Goude eta beza gouarnet ann Iliz epad nao bloaz ha tri miz, Evarist a oue kroget ennhan, ha goudeze e oue karget a jadennou, taolet er prizoun hag erfin koundaonet d’ar maro. Ne c’houezer ket dre be seurt merzerenti ec’h echuaz he vuez ; mes he varo euruz a erruaz er bloaz 117.\nAr zant-ma ne falveze ket d'ezhan, a briz ebed, beza pab ; ne grede ket e vije din euz a eur garg ken huel. Guelet on euz c’hoaz kalz sent\nall o tec'het evelse araok ann henoriou. Goulskoude nag a dud zo hirio hag a gav dezho n’euz netra enn tu all d’ho mirit, ha n’euz karg ebed ha ne c’hellfent ket tizout betek ennhi ! Gant piou ema ar virionez ? Gant ar Zent, a dra zur, ha ma karfe ann dud ourgouilluz diskenn ennho ho-unan hag evesaat peger berr eo ho spered ha pegen nebeut a dra int dre natur, ec'h anavezfent dioc’htu o deuz muioc’h a leac’h d’en em izelaat eget da glask en em zevel dreist ar re all.\nAdtapet diwar « https://br.wikisource.org/w/index.php?title=Buhez_ar_Sent/1913/Alor,_Alan_hag_Evarist&oldid=33752 »\nKemmoù diwezhañ degaset d'ar bajenn-mañ d'an 26 C'hwe 2012, da 10:56.


Myrta Silva - Wikipedia\nMyrta Blanca Silva Oliveros (Arecibo, 11 a viz Gwengolo 1927 - Arecibo, 2 a viz Kerzu 1987), anavezet evel Myrta Silva pe La Gorda de Oro, a oa ur ganerez hag aktourez puertorikan. Kanañ a reas gant ar Sonora Matancera.\nC'hwec'h vloaz e oa pa varvas he zad, ha savet e voe gant he mamm, lesanvet "Mama Yeya". En 1937, ha hi dek vloaz, e kanas Myrta Silva en Oliver Theater en Arecibo. En 1939 ez eas gant he mamm da chom da Evrog Nevez. Eno e krogas da labourat er skingomz spagnolek.\nEn 1939 ez eas e darempred gant ar sonaozer puertorikan Rafael Hernández, a blijas he mouezh dezhañ, ma kemeras anezhi en e laz, ar Grupo Victoria.\n↑ O kanañ El que de mas se muere e 1950.\nAdtapet diwar « https://br.wikipedia.org/w/index.php?title=Myrta_Silva&oldid=1960565 »


Kaineüs - Wikipedia\n(Adkaset eus Kaeneüs)\nKaineüs, hanter sanket en douar, da vat oc'h en em gannañ gant un den-marc'h, lekit atikat, war-dro 500-490 kent J.-K., mirdi al Louvre (CA 2494)\nKaineüs hag an dud-varc'h, engravet gant Bauer evit Metamorfozoù Ovidius.\nKaineüs (en henc'hresianeg Καινεύς Kaineús, e latin Caenus) a oa un haroz didrec'hus eus pobl al Lapited e mitologiezh Henc'hres. Ur plac'h e oa pa oa bet ganet, ha Kainis (henc'hresianeg Καινις Kainis) e oa hec'h anv.\nAnavezet eo kentañ lodenn ar vojenn dre Gatalog ar Maouezed : Kainis, merc'h Elatos, roue al Lapited, a voe gwallet en he yaouankiz gant an doue Poseidon, a ginnigas seveniñ ur mennad en eskemm. Goulenn a reas Kainis dont da vezañ ur gwaz didrec'hus. N'eur ket sur perak. Ne ro ket ar C'hatalog muioc'h a ditouroù ha n'eo ket splann displegadenn Akousilaos : Kainis a vije bet troet e gwaz « abalamour ma ne oa ket aotreet dezhi engehentañ bugale ». Poellekoc'h abeg zo roet en he respont da Boseidon en oberenn Ovidius:\nAn dismegañs az teus graet ouzhin, emezi, ma atiz da c'houlenn, na c'hallin ket ken gouzañv ar seurt gantañ hiviziken. Ra ne vin ket ur vaouez ken, ha roet az to pep tra din.\nOvidius a ra anv eus Kaineüs e-touez chaseourien Kalydon (VIII, 305), evel Hyginus (CLXIII), a laka ivez e anv e-mesk re an Argonaoted (XIV). Met diwezhat eo an hengounioù-se moarvat, ha n'en deus Kaineüs roll ebet en darvoudoù-se. Ouzhpenn, meur a vugel en doe, hag a zo kontet ivez e-touez an Argonaoted : Koronos, Fokos ha Priasos (s.o. Hyginius XIV).\nD'e emgann enep an dud-varc'h dreist-holl e tenn ar mojennoù arkaek diwar e benn. Ar pep brasañ eus an danevelloù, diwar skouer an Ilias, a laka an emgann da vare Banvez Peirithoos.\nAkousilaos (2F22 FGrH).\nAntoninus Liberalis, Metamorphoseon Synagoge, (XVII).\nApollodoros, Epitome, lenn enlinenn (I, 22).\nKatalog ar Maouezed, (fr. 87 MW).\nPseudo-Hesiodos, Skoed Herakles, lenn enlinenn (v. 179).\nHomeros, Ilias, lenn enlinenn (I, 263-264).\nHyginus, Fablennoù, (latin) lenn enlinenn (XIV ; CLXXIII ; CCXLII).\nOvidius, Metamorfozoù, lenn enlinenn (VIII, 305 ; XII, 146-209 et 459-535).\nPalaifatos, Istorioù digredus, lenn enlinenn (X).\nPaosanias, Deskrivadur Bro-C'hres, lenn enlinenn (V, 10, 8).\nPublius Papinius Statius, Akilleis, lenn enlinenn (I, 264).\nVirgilius, Aeneis, lenn enlinenn (VI, 448).\n↑ Akousilaos a ro ur stumm Καινη Kainê ivez).\n↑ Metamorfozoù, XII, 201-203\n↑ Marteze abalamour d'ur c'hemmesk gant Keneüs (mab Koronos), un Argonaot all meneget gant Apollodoros ha meneget un tamm pelloc'h er memes arroudenn eus Hyginius ouzhpenn.\nTimothy Gantz, Mythes de la Grèce archaïque, Belin, 2004, p. 499-500.\nAdtapet diwar « https://br.wikipedia.org/w/index.php?title=Kaineüs&oldid=1815526 »\nKemmoù diwezhañ degaset d'ar bajenn-mañ d'an 14 Kzu 2018, da 18:51.


Pajenn:Morvan - Buez ar Zent, 1894.djvu/615 - Wikimammenn\nPajenn:Morvan - Buez ar Zent, 1894.djvu/615\n4 a Vengolo\nsantez roza a viterb\nar pevare devez a viz guengolo\nSANTEZ ROZA A VITERB, EUZ A DREDE URS SANT FRANSEZ\nAr zantez-ma a ioa gaaet e Viterb enn amzer ma rea ann impalaer Frederik II, leshanvet Baro-Ruz, eur vrezel sakrilach d’ann Iliz ha d’ar pab. Doue he joazaz, hag hi c’hoaz iaouankik, evit difenn ar guir relijion a enep ann heretiked a ioa a dud gant ann impalaer-ze, ha krenvaat ar gristenien gatholik er feiz.\nAr c’homzou kenta a deuaz euz he ginou a oue ann hanoiou santel a Jezuz hag a Vari, har kenta tra a reaz pa c’hellaz bale he-unan a oue mont d’en em strinka d’ann daoulin dirak ar grusifi ha dirak imach ar Verc’hez. D’ann oad a dri bloaz e tigasaz adarre e buez eunn eontr d’ezhi hag a ioa maro eunn devez a ioa.\nAr brud euz ar mirakl-se o veza redet dre gear, ne oue ken kaoz gant ann dud nemed euz a Roza. Mes houma n’e ket plijout d’ann dud eo a glaske, mes plijout da Zoue. Epad c’houec’h vloaz dioc’htu e chomaz kuzet enn eur gamprik e ti he zad, hag eno e tremene he holl amzer o pedi, o labourat, hag o kastiza he c’horfik ken tener c’hoaz dre ar rusta pinijennou. Ne deue euz he c’hambr nemed evit mont d’ann iliz pe da vizita ar beorien.\nAbarz ar fin e kouezaz klanv ha toc’hor zoken. Mes d’ann amgoent m’edo dija var he zremenvan, ar Verc’hez Vari he fareaz enn eunn taol kount enn eur lavaret d’ezhi guiska sae Trede-Urs sant Fransez hag en em lakaat da brezeg ar binijenn d’ar bobl. Prest goude, hor Zalver he-unan en em ziskouezaz dirazhi astennet var he groaz ha leun-c’hoad he gorf.\nRoza a zentaz ouz ar Verc’hez. ha goude beza guisket sae Trede-Urs sant Fransez, setu hi da brezeg a vouez huel dre ar ruiou ha var ar plasennou evel propheted Israel guech all. Ne oa c’hoaz neuze nemed nao pe zek\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/615&oldid=137842 »


Bernez Rouz (Bernard Le Roux) a zo ganet e 1953 e Kemper (Penn-ar-Bed).\nStudier war an istor hag ar brezhoneg eo bet e Kemper hag e Roazhon er bloavezhioù 70. Graet en deus d'ar mare-se war-dro Yod-Kerc'h ha kelaouenn Skol an Emsav\nBet eo Kelenner war an Istor-Douaroniezh hag ar brezhoneg e Montroulez (1980-1982). Kazetenner e Radio France e Kemper (France Bleu Breizh Izel) eo bet goude (1982-1990), ha da-heul eo bet pennskridaozer e France Bleu Picardie a-raok bezañ pennskridaozer e France 3 Iroise e Brest. E miz Genver 2008 en deus kemeret penn an abadennoù brezhonek war France 3 Bretagne ; aet war e leve en nevez-hañv 2014.\nDeuet eo da vezañ Prezidant Ti ar Vro Kemper e miz Du 2014. Aozet en deus loc'hañ ar Redadeg e 2016 e Kemper o roiñ ul liv european d'an darvoud. Savet eo bet ur c'hendiviz bras etre dileuridi an holl vroioù o deus savet redadegoù evit arc'hantaouiñ an emsavioù evit ar yezhoù.\nDilennet eo bet prezidant Kuzul Sevenadurel Breizh ar 7 a viz Genver 2017 ha dilennet adarre e miz Genver 2020\n2022: Trésor du breton écrit, éd. des Montagnes Noires, Gourin, 240p, (ISBN : 979-10-97073-83-1)\nPennadoù e BrezhonegAozañ\n2020 : Rakskrid embannadur danevelloù Youenn Drezen : « Pellgent Loc’h Laoual », Al Liamm, 2020\nAdtapet diwar « https://br.wikipedia.org/w/index.php?title=Bernez_Rouz&oldid=1994758 »\nKemm diwezhañ d'an 21 Mae 2022 da 16:21\nKemmoù diwezhañ degaset d'ar bajenn-mañ d'an 21 Mae 2022, da 16:21.


Ur skrid hebraek hep vogalenn ebet\nAr memes skrid gant niqqud a ziskouez distagadur ar vogalennoù\nUn abjad zo un anv roet d'un doare-skrivañ arbennik ma ne implijer nemet lizherennoù hag a dalv da gensonennoù. Gant Peter T. Daniels e oa bet krouet an termen.\nNe vez implijet ar seurt doare-skrivañ nemet er yezhoù semitek abalamour da berzhioù resis yezhadur ar yezhoù-se.\nKoulskoude, an darn vrasañ eus ar yezhoù semitek a-vremañ, evel an arabeg, a implij doareoù-skrivañ a c'hell bezañ abjadoù rik, eleze hep diskouez distagadur ar vogalennoù, pe c'hoazh damabjadoù hag a implij sinù diakritek evit diskouez distagadur ar vogalennoù (gw. niqqud).\nMeur a zoare-skrivañ a zo bet diorroet diwar un abjad dre ouzhpennañ sinoù evit ar vogalennoù hag a zo deuet da vezañ dre-se lizherennegoù, da skouer al lizherenneg c'hresianek savet diwar an abjad fenikek. Gwechoù all avat int deuet da vezañ un abugida evel ar skritur etiopek.\n↑ (en) Omniglot\nAdtapet diwar « https://br.wikipedia.org/w/index.php?title=Abjad&oldid=1970612 »


Digevrinañ an NA : en em brientiñ da zegemer “warc’hoazh” ?\nAccueil / Lec'h / Etrebroadel / Digevrinañ an NA : en em brientiñ da zegemer “warc’hoazh” ?\nFañch Bihan-Gallic 1 February 2019\nPajenn degemer al lec’hienn e-lec’h ma vez kavet ar stummadur.\nPa glever kaoz eus ag an “naouegezh alvezel” e brezhoneg… ma, ne glever ket kaoz anezhi re alies, rak ken nevez eo ar ger hag ar meizad. “Naouegezh artifisiel” (NA) eo ar ger bet dibabet gant OPAB da envel ar pezh a reer intelligence artificielle (IA) anezhi e galleg, hag artificial intelligence (AI) e saozneg. Ordinaloc’h-ordinalañ e teu da vezañ en hor buhezioù pemdeziek, e-barzh hor poellgomzerioù (smartphones), hon urzhiataerioù hag hor c’hirri, met ivez en uzinoù, stalioù ha kalz lec’hioù all hep gouzout deomp. Ha koulskoude, n’eus ket kalz ac’hanomp desket war an NA, a vez gwelet evel un dra a skiant-faltazi alies, e-giz ma weler e 2001, Imram an Egor (1968), Blade Runner (1982) pe I, Robot (2004).\nBez eo en ur gompren pegen a-bouez e teuio da vezañ an NA a zivizas gouarnamant Finland hag enklaskerien Kreizenn Finlandel an Naouegezh Artifisiel (FCAI) e Skol-Veur Helsinki sevel ur stummadur enlinenn gouestlet da gelenn diazoù an teknologiezh nevez-se da bep hini a vefe dedennet. Bez eo ar pal lakaat o bro da vezañ an hini gwellañ aozet evit un dazont a lako roboioù ha naouegezhioù artifisiel da vezañ tro-dro deomp muioc’h c’hoazh. C’hoant o deus digrevrinañ an NA ha lakaat an dud da gompren n’eo nemet un doare all da ziskoulmañ kudennoù mab-den, ha n’eo ket ur c’hevrin.\nDigoret e voe ar stummadur e miz Mae 2018. Digoust penn-da-benn eo, kelennet dre finneg pe saozneg ha kavus war ul lec’hienn-genrouedad anvet Elements of AI (“Elfennoù NA”). Un tregont eurvezh bennak a gentelioù a gaver enni, ha gellout a ra studierien Finland hen heuliañ da gaout ECTS, da lavarout eo poentoù ouzhpenn da glotañ o diplomoù war n’eus forzh peseurt tachenn. N’eo ket ur stummadur evit an arbennigourien met evit an holl, ha n’eus rakrekiz ebet da enrollañ enni.\nFellout a rae da c’houarnamant Finland ha Skol-Veur Helsinki kaout 50 000 den (1 % eus a boblañs ar vro) enskrivet. Edo 24 000 enrolladenn goude ur sizhunvezh, ha 80 000 e dibenn miz Eost.\nBroioù all a grog tamm-ha-tamm e labour stummañ ar boblañs da gompren an NA. N’eo ket hep arc’hant e vo graet e Bro-Frañs avat, met gwelet eo bet raktresoù lec’hel, evel kentelioù roboteg e Skolaj Sant Jozef a Witalmeze. N’eus forzh penaos, ret e vo deomp deskiñ gerioù nevez m’hor beus c’hoant lakaat Wall-E ha Terminator da gaozeal brezhoneg !\nKavout a reer ar stummadur aze (finneg, saozneg) : https://www.elementsofai.com/\nHa lec’hienn an FCAI aze : https://fcai.fi/\nShare the post "Digevrinañ an NA : en em brientiñ da zegemer “warc’hoazh” ?"\n> Fañch Bihan-Gallic\nOber a ra Fañch Bihan-Gallic un doktorelezh war ar studioù keltiek e Dinedin, Bro-Skos.


Ten Brielen - Wikipedia\n50°47'37" N – 03°00'11" R\nAn iliz katolik Sint-Eloois\nKod post 7780\nLec'hiadur Comines Comines-Warneton\nTen-Brielen, ar pennkêr hag an iliz katolik Sint-Eloois\nTen-Brielen a zo ur pennkêr eus Comines, ur rann-gumun eus Comines-Warneton en Hainaut e Belgia. Ur barrez katolik eo ivez.\nAn iliz katolik : savet e oa bet an iliz-parrez Saint-Eloi e 1922, e-lec'h an iliz nev-gotek a-gent bet savet e 1889 ha bet distrujet e 1917, e-pad ar Brezel-bed kentañ. Graet eo gant brikennoù ha savet eo bet diwar tres an iliz a-gent.\nAr Soetemolen (ar velin Soete) : ar vilin-avel gentañ a oa bet distrollet, degaset eus Mesen hag adsavet e Ten Brielen. Distrujet eo bet razh e-pad ar Brezel-bed kentañ. Adsavet e oa bet gant ar miliner Dominique Soete. Hemañ a brenas tammoù milinoù e Flers hag e Comines. E-pad c'hwec'h vloaz ha daou-ugent, an tiegezh Soete a labouras er velin. E 1932 e voe aotreet ar milinour, Jean-Baptiste Soete, da lakaat ur c'heflusker-mazout er velin. Paouez a reas da dreiñ e penn-kentañ ar bloavezhioù 1960. Mont a rae war ziskar tamm-ha-tamm. Prenet e voe gant kumun Comines. Dre ma oa re ger da gempenn, gwerzhet e voe en-dro. A-benn ar fin, profet e voe gant ar gumun d'ar Gumuniezh c'hall. Klaset eo bet ar vilin e 1978. Diblaset eo bet ha treiñ a ra en-dro abaoe 1987.\n↑ Pennad Wikipedia en izelvroeg\n↑ Ul lec'hienn a-zivout ar vilin (e galleg)\nAdtapet diwar « https://br.wikipedia.org/w/index.php?title=Ten_Brielen&oldid=1791973 »\nKemmoù diwezhañ degaset d'ar bajenn-mañ d'an 29 Ebr 2018, da 16:43.


Ar butuner bihan - Anjela Duval\nAr butuner bihan\nAn devezh bras hadañ ed ‘oa en deiz-se e ti Anton. Anton ‘oa en alar. Per-Mari o kas ar c’hezeg, c’hwec’h gwaz eus an amezeien o skijañ war-lerc’h an alar dre ma hade Joz : ur plac’h yaouank ken kreñv ha gwaz ebet. Bemdez, pe dost, e-pad an here e veze Joz o hadañ ; ur banerad ed ganti war goubl he brec’h, troñset he brozh ganti ha dalc’het a-dreñv gant ur spilhenn-alc’hwezet : dilhad hir-mat a douge ar merc’hed pa oan yaouank ha landrammus da vale dre an douar nevez-aret.\nUl labour poanius ‘voe an here gant binvioù bihan, dreist-holl en douaroù gleb ha pa veze druz an amzer ; rak, ur wech krog, a rae un amzer gwall fall a-benn ‘vije ret terriñ an devezh. Abred-kenañ ‘vije an dud eus ar beure. Al lodennoù a vije graet en deiz a-raok ar peurliesañ. Kontet ar pazioù a-hed ar park ha rannet etre deir pe beder lodenn, pe deir lodenn hanter. Teir pa vije c’hwec’h gwaz o skijañ, tri a bep tu d’ar blanedenn ; teir hanter pa vije seizh gant ul lodenn doubl, un tamm a bep tu ; ha peder pa vije eizh gwaz, evel en douaroù stard ha gleb.\n‘N ur erruout er park e-keit ma vezer o stagañ a denner ‘vit choaz pep hini e lodenn. Ur pennad eus ar c’hleuñ ‘vije plantet un trañch en douar ha pep hini a skoe e gontell serret etrezek an trañch, an hini nesañ ‘roe droed d’he ferc’henn da choaz, hag evel-se betek an hini bellañ. Mestr an devezh ma na vije ket en alar, na oa ket sañset da dennañ, al lodenn dichoaz ‘veze dezhañ. Ar c’hiz ‘oa ‘vel-se.\nLein ‘vije war-dro dek eur hanter, amzer d’ar c’hezeg ha d’an dud da voueta, d’ar wazed d’ober ur c’hornedad ha prest adarre da stagañ pa sone ar c’hreisteiz. Pep hini a gase gantañ e dra : ur choukad ed, sistr, seier kerc’h d’ar c’hezeg a-benn merenn. Merenn ‘vije kaset d’ar park : ur bodezad vat a soub gant loaioù koad plantet ‘n o sav enni tro-dro d’ar bord evel ur gurunenn. Neuze bara ha kig-sall pe amanenn d’ar Gwener, paket ‘n ur selviedenn, ‘n ur baner a c’hiz-kozh. Pa voe koulz merenn ‘voe aet Jeffig da sikour e vamm da dougen ar stal d’ar park. Un tamm paotrig dic’hoarzh ha diseblant a-walc’h a oa Jeffig da welout, met ur pabor bihan kouskoude, karget a itrikoù ‘vel kalz a re all eus e oad.\nEr penn gwasketañ d’ar park hag ar muiañ veze gallet e tu an heol ‘vije lakaet ar c’hezeg da zebriñ o c’herc’h, taolet dreist o c’hein ur sac’h goullo pe un tamm kozh pallenn bennak. An dud un tammig pelloc’h a azeze war ar wrimenn e skeud ar c’hleuñ da bakañ soub gant o loaiou koad. Ul lonkadenn sistr, un tamm bara-kig-sall dindan o meud, ur c’hornedad ‘n ur ober ur vlagadenn ha dav dezhi adarre betek noz.\nMonig, gwreg Anton, pa devoa lavaret un nebeud gerioù eus an dud bodet en-dro d’ar soub, ez eas d’ar gêr, poent, emezi, ‘voe diverrañ al labour abalamour ober koan d’ar c’houlz d’an dud ha neuze ur bugel bihan ‘oa ‘n e gavell. Jeffig, emezi, a zigaso ar bodez c’houllo gantañ. Ma van soub, amañ zo daou pe dri gi a beurlipo ar stal. Debret ar soub, krog an dud da zebriñ bara, nemet Brian kozh en devoe graet ur c’hofad soub, emezañ, ken ne rae forzh eus bara hag e oa krog da sachañ war e gorn butun. Setu ma voe klevet ur vaouez o huchal : « Gwersed ! Hastit buan tostaat. — O va Doue ! eme Jos, mamm zo o hopal ! emañ ar gazeg oc’h ebeuliñ sur, lavaret he devoa ‘vije hopet dimp pa vije poent. Deomp tout bete-goût ‘vefe start an traoù. »\nAnton a lavaras da Jeffig bihan : « Chom aze te, kañfard, war-dro ar stal hag ar c’hezeg ha diwall eus ar chas, goude ez i da welet ar “chimpolu” bihan. — Ya, ya, eme Jeffig. »\n‘Voe ket bet pell an dud oc’h ober o zro, aet mat ‘voe an traoù, un ebeul bihan koant he devoa bet Charlott. « Charlott » ‘oa anv ar gazeg e ti Joz. Pep a vannac’h gwin-ardant d’ar baotred ha dao en-dro d’ar park. « ‘Chomet ket gant ho koan a lavaras Mai da Joz ha d’he breur Ujen, rak me a rank chom war evezh eus al loened-mañ ken a viot erru er ger ha goude ‘vo an holl labour d’ober. »\nPa voe distro an dud d’ar park e kavjont Jeffig war hed e gorf en kostez ar c’hleuñ hep na bu na ba, liv ar marv ‘n e gerc’henn, lezet gantañ ar chas da beurdrailhañ ar rest eus merenn. « Ma Doue ! eme Ber-Mari a oa tostaet da gentañ, petra zo erruet gant Jeffig ? Gloazet eo marteze gant ar c’hezeg ? Pe eo klañv diwar re gofad soub ? Pe re a gig-sall en defe debret p’eo manet e-unan aze ? »\nHijañ ha dihijañ ‘raent Jeffrig met ar paotrig ne rae nemet grognal. Nec’het spontus ‘oant tout gantañ. Per-Mari ‘voe prest da vont da glask e vamm. Joz a lavare mont da glask ar medesin. « Sell amañ ur pardon avat », eme Brian kozh, ‘n ur dostaat ivez d’e dro da hijañ Jeffig.\nDaoust hag e voe mouezh Brian kozh a zivatorollas Jeffig ? Setu eñ o tigeriñ e lagadoù glas hag o sachañ e zornig eus dindannañ. Ha petra ‘voe gwelet ‘n e zorn ? Korn-butun Brian kozh !… Pa oa bet hopad d’an dud a greiz merenn, Brian kozh ‘oa dija an tan war e gorn. Kement a hast en devoa bet da vont da heul ar re all ken, e-lec’h mougañ e gornedad ha bountañ anezhañ ‘n e c’hodell, en devoa pozet e gorn war an douar e-lec’h ‘oa ‘n e goazez. Jeffig ‘oa bet tentet gant ar vogedenn vihan c’hlas eus korn Brian hag eñ da sachañ war ar c’horn moarvat, ‘vel ar wazed, ha da sachañ, ken ‘voe aet en tu all. « Labous bihan fall, a lâras e dad Anton dezhañ. Lakaat ur from ar seurt-mañ dimp. Ni ‘soñje ‘oas o vont da vervel. Ha pa ouezo da vamm !… »\nJeffig oa morlivet avat bepred ha c’hoant dislonkañ en devoa. Bet en devoa ‘leizh e gof eus kornedad Brian kozh. « Alo paotrig, eme Anton, gra un tamm kousk aze, sell, hag e tremeno dit, n’eo ket dañjerus da gleñved da c’hras Doue. A-benn emberr ez i da welet ebeul bihan Charlott. »\nKrog ‘oa Jeffig da vinc’hoarzhin. Paket ‘voe en chupennoù ar baotred war ur sac’h goullo d’ober un tamm hun. Hag an dud d’o labour adarre, dilerc’het un tamm brav gant Jeffig ha Charlott. Jeffig a lâras goude da Ber-Mari en devoa graet un hunvre koant : ar park emezañ ‘voe leun a voged glas. Kezeg glas gant tapisoù fleuriet war o c’hein, ur roue, ‘vel war levr Per-Mari, gant ur pezh kurunenn graet gant loaioù koad hag ur bern soudarded o c’haloupat a-dreuz ar moged glas. Chas glas ivez, emezañ, ‘voe ‘en em lardañ ‘n e gichen, betek ebeul bihan nevez-vet Charlott ‘oa unan glas ivez. Sed aze un hunvre glas diwar moged-butun, neketa Jeffig ?…


Il brigante è come la serpe, se non la stuzzichi non ti morde (Ar vriganted zo evel an naered: ma ne hegez ket anezho ne flemmont ket ac'hanout).\nCarmine Crocco, lesanvet Donatello, pe Donatelli (1830 -1905) a oa ur brigant italian eus Basilicate marvet er vac'h e Portoferraio. Poent a oa edo e penn ur vandennad 2000 den, etre briganterezh ha skoazell d'ar Vourboned, tiegezh rouaned Naplez, haroz poblek enebour da rouaned Italia eus tiegezh Savoia.\nSoudard e voe en arme ar Vourboned, dezertour, partizan en arme Garibaldi, troet a-du gant ar roue, hag a-benn ar fin evitañ e-unan, hogen disheñvel diouzh briganted all e amzer dre ma rae gant doareoù ur penn-arme ha ma vestronie troioù ar brezelig war ar maez.\nEn 1864 e voe harzet pa oa o klask repu e Stadoù ar Pab. E 1870 e voe kaset dirak ul levarn italian, kondaonet d'ar marv, ha goude d'ar vac'h-hed-buhez. Neuze e skrivas e vuhez a voe brudet en Italia penn-da-benn, hag a voe studiet gant istorourien, yezhourien, hag all.\nE deroù an XXvet kantved ne oa nemet ul laer hag un drouklazher. Abaoe ar bloavezhioù 1950 eo gwelet gant dalc'hidi ar skol adwelourien evel « kaser dispac'h ar gouerien». Tabut zo c'hoazh diwar e benn.\n↑ Ribolla, p. 61.\nLiammoù diavaeez[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Carmine_Crocco&oldid=1957795 »\nKemmoù diwezhañ degaset d'ar bajenn-mañ d'an 15 C'hwe 2022, da 10:59.


Miscreated - Wikipedia\n1.0.1 (8 a viz C'hwevrer 2019)\nC'hoari FPS, dreistbevañ\nMiscreated zo ur c'hoari video dreistbevañ enlinenn sevenet hag embannet er stumm alpha gant Entrada Interactive LLC e 2014. D'an 18 a viz Kerzu 2018 e oa deuet war-wel ar stumm Beta eus ar c'hoari, an hini 1.0.\nE 2089, an douar a zo bet distrujet gant daou vrezel nukleel hollek. Ar sevenadur denel ha darn eus an dud a zo aet da get. Bemdez e vez da stourm evit kavout dour, boued evit chom bev, armoù evit en em zifenn. Ar c'hêrioù a zo poblet gant kemmidi denel. Ret eo diwall diouzh ar skinadurioù hag ar c'hleñvedoù drastus. Torfedourien feuls a glask mestroniañ o zammig bed, dre ar feulster garv.\nFacebook ofisiel Miscreated\nLec'hienn ofisiel Miscreated\nAdtapet diwar « https://br.wikipedia.org/w/index.php?title=Miscreated&oldid=1829193 »\nC'hoarioù video 2014\nC'hoarioù video enlinenn\nKemmoù diwezhañ degaset d'ar bajenn-mañ d'an 18 C'hwe 2019, da 11:46.


Akouchi ruz - Wikipedia\nKerentiad : Dasyproctidae\nGenad : Myoprocta\nAn akouchi ruz (Myoprocta acouchy) zo ur bronneg krigner a vev e Suamerika, en norzh d'ar stêr Amazon.\nEtre 35 ha 50 cm eo e hirder hag etre 1 kg hag 1,5 kg e bouez.\nLiv orañjez eo e gostezioù ha du pe gell e gein. Moal eo an takadoù a-dreñv d'e zivskouarn ha tro-dro d'e c'henoù ha d'e zaoulagad. Hir ha du eo e vourroù. Blevenn e dalier n'eo ket roudennek, pezh a ziforc'h anezhañ d'an akouti glas.\nDa vare ar gouennañ e verk ar par e diriad gant gwagrennoù ar fraezh dre frotañ e bavioù a-dreñv ouzh an douar. Mont a ra da heul ur barez gant e bavioù a-raok o krenañ hag en ur ezteurel ur c'hri skiltr.\nAn dougen a bad war-dro 100 deiz ha ganet e vez etre 1 ha 3 c'holen. Dizonet e vez ar re vihan da 2 pe 3 miz ha tizhout a reont o oad gour pa vezont war-dro 10 miz.\nGeotdebrer eo hag en em vagañ a ra diwar frouezh, kraoñ ha had. Douarañ a ra greun evit ar c'houlz-amzer sec'h.\nBevañ a ra e strouezheg stank ar c'hoadoù. Tremen a ra an noz e neizhoù graet gant delioù, alies e kefioù kleuz.\nAdtapet diwar « https://br.wikipedia.org/w/index.php?title=Akouchi_ruz&oldid=1654754 »\nKemmoù diwezhañ degaset d'ar bajenn-mañ d'an 31 Gou 2015, da 10:55.


Pajenn:Guillouzic - Bue Zant Ervoan, 1894.djvu/32 - Wikimammenn\nPajenn:Guillouzic - Bue Zant Ervoan, 1894.djvu/32\nvije beleget a halje ober c’hoaz muoc’h a vad. Arc’hdiakr Raon, hanvet Moris a nevoa pedet anean meur a wej da dont da chom ganthan da Raon, hag eun de benag Ervoan hag o senti ont-han hag o vont di, en jonj da achui enon he studi war lezen Doue hag ar Skritur-Zakr en kouent menec’h zant Fransez. Moris a anvee skient vraz ar zant hag he diskamant ; ouspen eur wej a helle bean gwelet anean en Raon gant ar prosejo a difenne, hag a nevoa c’hoantaet kad anean da sekretour. Raoniz a vije aliez en prosez, ha mar nije eun den gwiek evelse en he gichen na nije ket kement a labour d’ober, hag a oa evuruz braz da vean kad eur sekretour evelse. Gout a ouie a hent-all penoz Ervoan a oa eun den fur ha zantel ha disket kaer, hag ouspen penoz a oa eun den a binijen.\nEn he amzer gollet Ervoan a vije dalc’hmad o studian ar Skritur-Zakr ha lezenno an Iliz ; ar venec’h a oa en kouent Zant-Fransez a rae skol war ar skiencho-ze ; enon eo a peurachuaz ar zant he studi. Ar Skritur-Zakr a blije kement\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/32&oldid=127416 »


70.8 | Ateliers des Capucins\nUr greizenn sevenadur skiantel ha teknikel\n70,8% eus gorread an Douar zo goloet gant ar Mor. E-kreiz ar pezh a gont evit an hin hag an endro, ar Mor zo un dachenn ma nevezer dalc'hmat. Porzhioù ha bigi eus an amzer da zont, bevdeknologiezhioù, danvez, surentez war vor : sed aze kement a sujedoù tu-pe-du oc'h pedet da studiañ gant 70.8 en ur mod etreoberiat, evel en ur c'hoari !\nE Brest e tiskuilh ar Mor e holl sekredoù !\nWar-lerc'h Océanopolis hag ar Musée National de la Marine, 70.8 a zispak un doare eus ar Mor ha n'eo ket gwall anavezet c'hoazh gant ar braz eus an dud. Ha koulskoude, ne empennomp ket pegen hollbouezus eo ar Mor, pell ac'hano ! Reizhañ a ra an hin, pourchas a ra energiezhioù nevezadus, ha drezañ e vez graet 80% eus an eskemmoù kenwerzh er bed...\nEvit dont da welet ac'hanomp\nEmañ 70.8 e-kreiz an Ateliers, e-tal kichen un arouez all : ar c'h-Canot de l'Empereur ! Digor e vo 70.8 bemdez nemet da Lun (e-maez ar vakañsoù), ha kinnig a ray ivez ur bilhederezh enlinenn evit hoc'h aezamant. Un nebeud mizioù o c'hortoz c'hoazh a-raok gwelet al lec'h !\nUr weladenn diouti hec'h-unan\nKoublañ an teknologiezhioù hag ar c'hoari : setu aze al labour diaes graet gant 70.8 ! Ul lec'h a felle deomp e vefe en aezamant an holl.\nGortozit un tamm, gallout a reoc'h ober anaoudegezh gant ar c'henfeurmer-mañ a-benn nebeut !


Pajenn:Marigo - Buez ar Saent.djvu/281 - Wikimammenn\nPajenn:Marigo - Buez ar Saent.djvu/281\nSant Anicet a zesire a bell-Amser scuilla e goad evit Jesus-Christ, hac aichui a reas en effet e vuez dre ar Verzerinti, Ar c’haëra recompanç a ro Doue er bed-mâ, d’ar re o deus e servichet-mad eo rei dezo occasion da anduri cals evintâ, ha da rei memes o buez evit e c’hloar. Ha c’hui hoc’h eus biscoaz comprenet mad na græt reflexion var ar virionez-mâ ?\nHa disposet eo ho calon da souffr evit Doue ? Hennes eo cousgoude ur merq eus ar guir garantez. Dre an disposition eus ho calou var ar poent-mâ e illit guelet ar musul eus ho carantez, e illit aznaout ha c’hui hoc’h eus ur garantez vras, pe neubeut a garantez evit Doue.\nAn trivec’hvet devez a viz Ebreul.\nSANTES BEUVA, GUERC’HES.\nAr Santes-mâ, Cares-taust d’ar Roue Dagober, a zeuas er bed var-dro ar bloaz c’huec’h cant. Remerqui a rezeur enni en he yaouanctis un inclination gaër evit ar vertuz, hac ispicial ur vodesti admirabl. Pligeadurezou ar bed a seblante dezi re væn ha re fragil evit o heulia. He brassa pligeadur oa ober Oræsoun, ha ne devoa quen dezir na quen ambition nemet d’en em rei ha d’en em gonsacri-oll da Zoue.\nHe Breur Sant Baudry, o velet he dispositionou santel, a reas sevel evit-i er Guær a Reims un ty hènvel ous ur Gouent, e pehini en em ranfermas ar Santes gant cals a Verc’het-all, pere a zesire evel-dy renonç da gommerç ar bed, evit servicha Doue heb quen. He exemplou caër a vertuz a excitas souden ar fervor er Gommunaute-ze : dre-ze an oll C’hoareset e choasas evit o Superiores ; mæs evel ma ouie ervad penaus ez eo avantaichussoc’h oboissa eguet\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/281&oldid=134390 »


Aiò : deskiñ korseg dre internet\nMarteze ne oa ket prest an dud da zeskiñ brezhoneg dre internet rak Edubreizh en deus graet freuz-stal un nebeud bloavezhioù zo. Lañset e 2011 e oa Edubreizh ar MOOC kentañ evit deskiñ brezhoneg, d’ur mare ma kroged da glevet anv eus ar MOOCed. Gant ma teuio en-dro un deiz bennak !\nE Korsika ez eus ur MOOC a seurt-se : Aiò e anv. Lañset e miz gwengolo 2019 Aiò a lak an dud da zeskiñ yezh ar vro dre an ober ha dre ar soubidigezh. C’hoari kartoù, deskiñ istor an enezenn, kanañ, seniñ gitar, jardrinañ ha me oar a vez graet e korseg penn-da-benn. Kentelioù klaseloc’h a zo met an darn vrasañ eus ar pezh a zo kinniget war ar « Casa di a Lingua Numerica » a zo kentoc’h obererezhioù e korseg.\nGant ar Cullettività di Corsica e vez arc’hantaet Aiò. War a seblant en deus graet berzh ar MOOC a-drugarez d’ar c’henfinañ ha d’ar rummad kentelioù digoust lañset e-pad ar c’henfinañ rak re a dud a zo ennañ bremañ, ul listenn c’hortoz a zo bet digoret zoken.\nCulture & Patrimoine 08/10/2021 04:45\nUr chadenn Youtube evit lakaat ar vugale da zeskiñ korseg\nCulture 23/09/2021 05:36\nFormation en langue corse : l’Université de Corse innove avec la méthode ‘Gymcorsu’\nSociétal 16/09/2021 04:20\nGhjulia et Andria. Les Corses privilégient les prénoms traditionnels pour leurs enfants\nPolitique 09/09/2021 12:23\nCorse. Le FLNC : « Aux nouveaux arrivants d’hier, d’aujourd’hui et peut-être de demain, nous disons que cette terre n’est pas la vôtre »...


Levr Aneirin - Wikipedia\nLevr Aneirin zo un dornskrid eus ar re goshañ e kembraeg a zo dalc'het e Levraoueg Kerdiz. Aozet e voe war-dro 1265. N'eus nemet Levr Du Caerfyrddin a zo koshoc'h e-touez an dornskridoù kembraek. Bez ez eus daou zornskrid kembreat e latin ivez azo koshoc'h egeto o daou c'hoazh.\nEnnañ ez eus barzhonegoù e hengembraeg hag e krenngembraeg hag a zo lakaet war gont Aneirin, ur barzh brezhon eus an Hanternoz Kozh er VIvet kantved. E-barzh emañ Y Gododdin barzhoneg veur Aneirin hag un toullad barzhonegoù all eus ar VIvet kantved moarvat, met dizemglev zo etre al lenneien war ar poent-se.\nUn dornskrid leuegen 6¾ x 5 eo, 42 bajennad folio ... Daou zorn o deus skrivet, er memes amzerioù pe dost, ha teir fajenn da vihanañ a vank en dibenn. E lêr leue du eo bet graet ar golo diwezhatoc'h er Grennamzer.\nOuzhpenn Y Gododdin ez eus barzhonegoù all, hag eno zouez unan verr savet d'ur bugel anvet Dinogad, a c'haller tostaat ouzh Enogad, hag a gont penaos ez a e dad da chaseal ha da besketa.\nMorfydd E. Owen, 'Hwn yw e Gododin. Aneirin ae cant.', Rachel Bromwich ha R. Brinley Jones, Astudiaethau ar yr Hengerdd (Caerdydd, 1978)\nIfor Williams, Canu Aneirin (Gwasg Prifysgol Cymru, 1938; adembannet e 1961)\nLlyfr Aneirin el lec'hienn Casgliad y Werin. Skeudennoù e liv eus an dornskrid\nDornskrid Levr Aneirin, e Levraoueg Vroadel Kembre (cy) (en)\nThe Book of Aneurin, troidigezh saoznek, el lec'hienn Celtic Literature Collective.\nAdtapet diwar « https://br.wikipedia.org/w/index.php?title=Levr_Aneirin&oldid=1846078 »


Pajenn:Morvan - Buez ar Zent, 1894.djvu/48 - Wikimammenn\nPajenn:Morvan - Buez ar Zent, 1894.djvu/48\nsiouaz ! nemed eur pec’her paour, ha n’oun ket din da zougen ann hano a vanac’h. Guelet em euz Elias, guelet em euz Iann-Vadezour o veva pell dioc’h ar bed, pe, evit lavaret guell, guelet em euz Paol er Baradoz. » Ne lavaraz ket hirroc’h, ha goude beza tapet krog e mantel sant Athanaz, setu hen o skei adarre etrezek ermitach sant Paol, heb kemeret amzer zoken da zibri eunn tamm bara. Mes a veac’h en doa great teir heur vale ma velaz ene ann ermit santel o pignat enn Env, kaer ha skeduz, e koumpagnunez ann elez, ar bropheted hag an ebestel. Neuze ec’h en em strinkaz d’ann douar enn eur lenva hag enn eur lavaret: « — Paol, perak am lezit-hu enn abandoun evelhenn? Ha red oa d’inn-me hoc’h anaout ken divezad evid ho koll ken abred? »\nO veza digouezet er c’havarn, sant Anton a gavaz eno korf sant Paol var he zaoulin, he benn hag he zaouara savet varzu ann Env. Lakaat a reaz d’ezhan mantell sant Athanaz, ha goude beza kanet ar pedennou m’eo kustumm ann Iliz da gana, ec’h enterraz anezhan enn eur bez hag a oue toullet gant daou leon. Enn eur zistrei d’he gouent, sant Anton a zigasaz ganthan ar zae en doa great sant Paol gant deliou palmez, hag hiviziken ne vankaz morse da viska ar zae-ze da c’houeliou Pask ha Pantekost.\nSant Paol a varvaz er bloaz 341, pe 342, d’ann oad a drizek vloaz ha kant.\nBuez ar zant-ma a zo unan euz ar bueziou burzuduz-se n’int ket da veza kemeret evit skouer. Ann holl a dle kounta bepred var gras Doue; mes Doue ne ra ket a vurzudou e kenver ann holl. Arabad eo eta da zen klask mont da veva evelse euz he benn he-unan ; rak neuze, e leac’h en em zavetei easoc’h a ze, ec’h en em lakafe, er c’hountrol, e riskl d’en em goll da viken.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/48&oldid=137692 »


kenlabourat - Wikeriadur\nGer kevrennek savet diwar ar rakger ken- hag ar verb labourat pe diwar an anv-kadarn kenlabour hag al lostger -at\nkenlabourat /ˌkẽnlaˈbuːrat/ verb gwan ha verb kreñv dieeun (anv-gwan-verb : kenlabouret) (displegadur)\nLabourat a-stroll war un hevelep tachenn\nKenlabourat gant unan bennak\n— [...]. Ne rin nemet mervel un tamm diwezhatoc'h eget ma'm bije graet a-hend-all rak biken n'in-me da genlabourat gant Nerzhioù an Deñvalijenn. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 279.)\nII. verb kreñv dieeun\nKenlabourat da : kemer perzh e\nAn holl a genlabouras da stagañ Norberzh gant evezh en e sugelloù, ha goude e teuas mare ar c'himiad, hag ar stardadeg daouarn. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 249.)\ngalleg : collaborer (fr) , coopérer (fr)\nAdtapet diwar « https://br.wiktionary.org/w/index.php?title=kenlabourat&oldid=254159 »\nKemmoù diwezhañ degaset d'ar bajenn-mañ d'an 30 Kzu 2017, da 20:09.


Æðelred Iañ Wessex - Wikipedia\nÆðelred Iañ Wessex\n(Adkaset eus Æðelred I Kent)\nÆðelred Iañ(c. 840 – 23 Ebrel 871) a oa pevare mab Ethelwulf Wessex ha breur kozh Alfred Meur. Roue Bro-Saoz e oa Æðelred marteze, met n'eo ket sklaer hag-eñ e tellez an titl rak en amzer-se e oa disrannet Bro-Saoz e meur a rouantelezh, ha ne oa ket anavezet gant un darn anezho.\nDa roue Wessex ha Kent ez eas goude marv e vreur Ethelbert III e 865. Dimezet e oa bet gant Wulfrdida ha daou vab en-doe. E-pad darn vras e ren e stourmas ouzh an Daniz o doa aloubet bro-Saoz. D'ar 4 a viz Genver 871 e voe faezhet ganto en Emgann Reading. Gouestl e voe da adstrollañ ul lu, avat, hag un trec'h bras a c'hounezas en Emgann Ashdown. Ne voe ket a-walc'h da aretiñ ar Vikinged, avat ha faezhet e voe en Emgann Basing ha lazhet d'an 23 a viz ebrel 871 en Emgann Merton\nÆthelberht Wessex Roue Wessex\nHorsa · Oisc · Octa · Eormenric · Æðelberht I · Eadbald · Æðelwald · Eorcenberht · Eormenred · Ecgberht I · Hlothhere · Eadric · Mul · Swæfheard · Swæfberht · Oswine Kent · Wihtred · Ælfric · Eadberht I · Æðelberht II · Eardwulf · Sigered · Eanmund · Ecgberht II · Ealhmund · Eadberht III Præn · Cuðred · Cœnwulf · Ceolwulf · Baldred · Ecgberht III · Æðelwulf · Æðelstan I · Æðelberht III ·\nÆðelred I ·\nAdtapet diwar « https://br.wikipedia.org/w/index.php?title=Æðelred_Iañ_Wessex&oldid=1970094 »\nKemm diwezhañ d'an 1 Meu 2022 da 13:27\nKemmoù diwezhañ degaset d'ar bajenn-mañ d'an 1 Meu 2022, da 13:27.


Buhez ar Sent/1912/Itron-Varia ar Folgoat - Wikimammenn\nBuhez ar Sent/1912/Itron-Varia ar Folgoat\n◄ Yan Itron-Varia ar Folgoat Per Klaver ►\nGINIVELEZ AR WERC’HEZ\nMari, muian-karet an Otrou Doue, merc’h Joachim hag Anna, a deuas er bed en kêrig Nazareth, « koant evel eul lilien arc’hantet gant gliz ar mintin. »\nHe ginivelez a oe eur c’helou a levenez evit ar bed holl, rak anezi e tlee genel Heol ar Justis, Hon Zalver Jezuz-Krist, an hini en deus lemet diwarnomp ar malloz ha skuilhet en e lec’h ar bennoz, an hini a zo bet trec’h d’ar maro, hag en deus gonezet d’imp, en doare-ze, ar vue a bado da viken.\nGouel ar Werc’hez en miz gwengolo a ro d’imp digare da zisplegan aman burzudou ar Folgoat, rak an devez-ze eo an hini o deus dibabet Leoniz evit ober, en kalonen o bro, pardon bras o Mamm hag o Itron.\nWar-dro hanter ar pevarzekvet kantved, ar Zôzon hag ar C’hallaoued a oa krog gant eur brezel a dlee padout kant vla, hag ar Vretoned, rannet en diou gostezen, hini Bleiz ha hini Montfort, a valee ive eus an eil emgann d’egile.\nHogen, epad an amzer-ze, eur paourkez den, galvet Salaün, a oa o vevan war-dro Lesneven. Ganet oa en Kervriand. Deut oa er bed gant eur spered berr. N’en devoa gallet biskoaz deski nemet an daou c’her-man eus e bedennou : « Ave Maria », mes o lavaret a rê hep paouez, ha dougen a rê en e galon eur garante dener evit Mamm Doue.\nDa varo e dud, hag hen c’hoaz yaouank-flamm, en em dennas en eur c’hoad, en kichen eur feunteun, en parouz Elestreg ; eno n’en devoa ken gwele nemet an douar, na ken ti nemet eur ween gamm ha kleuz. Baie rê bepred diarc’hen ha gwisket e veze a druilhou.\nTec’hel a rê diouz plijadureziou ar bed, evel ma tec’h ar wenanen diouz breinadurez an douar. Bep mintin ec’h ee da Lesneven, eun hanter-leo ac’hane, hag e kleve an oferen er gêr-ze, ha keit ha ma veze en iliz, ne baoueze da lavaret : « Ave Maria », pe c’hoaz « O ma Itron Gwerc’hez Vari ! »\nGoude an oferen, ec’h ee da c’houlenn an aluzen dre gêr, ha war dreujou an tier e lavare : « Ave Maria, Salaün a zebrfe bara ! » ha p’en deveze bet eun draïk bennak, e tizroe d’e goad, ar vugaligou o redek war e lerc’h, hag e tebre laouen e vara ouz hen souban er feunteun, hag o lavaret, bep tamm a gemere : « Ave Maria ».\nPa veze yen an amzer, en em ziwiske hag e tiskenne betek e ziou gazel er feunteun, evel eun alarc’h  en eul lenn, ha chom a rê eur pennad en dour, o kanan eur rimadel bennak en enor d’ar Werc’hez. Goudeze e wiske adarre e zruilhou hag, o pignal en eur wezen, e kroge en eur barr d’en em vransellat, hag e kane a-bouez penn : « O Mari ! O Mari ! »\nAn dud ha n’ouzont barn o nesan nemet a-ziavêz, ne reent nemet Salaün ar Foll anezan. Evitan, n’e ket a zroug ennan ouz ar re hen glaze, ha n’enebe ket ouz ar re hen gwall-gase.\nEun nebeut soudarded o redek ar yar a ’n em gavas gantan eun devez hag a c’houlennas outan piou oa. Respont a reas, nan evel eur foll, mes evel eur fur :\n« Ne don na Bleiz na Montfort ; floc’hig on gant ar Werc’hez Vari. Ave Maria. »\nAr respont-se a roë da c’houzout ne oa a-du na gant Charlez Bleiz na gant Yan Montfort, a oa neuze brezel etreze. Lakat a reas ar zoudarded da c’hoarzin, ha goude bezan furchet anezan, o vezan ne gavent netra gantan, e lezjont anezan da vont en e hent.\nKaret a rê ar sioulder, hag er sioulder, Doue hag ar Werc’hez a gomze outan ; karet a rê ar binijen, ha drein ar binijen a viras glanded e ene, evel ma teu ar c’harziad spern da viret en o c’haer al lili a zao en he c’hreiz.\nErfin, war-dro ar bla 1350, e kouezas klanv. Arôk mervel, evel eun durzunel, e lakas ekleoiou ar c’hoad da dregerni, evit diskouez e oa goanv e vue o tremen hag an hanv bras o tont. Kanan reas kalonek ar geriou-man : « ô ô ô ô ô ô Maria », ha neuze, frealzet gant Mamm Doue ha douget gant an Ele, e ene glan a bignas da balez an Drinded. E benn, hag a oa liou an astu warnezan betek neuze, a gemeras gened al lili hag ar roz.\nE gorf a oe sebeliet didrouz, en harz e ween, ha den ne gomze ken anezan, pa falvezas da Zoue diskouez d’an dud, dre eur burzud eus ar re gaeran, pegement e plije d’ezan ar garante en devoa bet ar paourkez den-ze evit ar Werc’hez.\nLakat a reas da zevel war e ve eul lilien wenn ; hag ar pez a oa estlammusoc’h c’hoaz oa gwelet an daou c’her « Ave Maria » skrivet, evel gant liou aour, war bep delien anezi.\nAr vrud eus ar mirakl-ze a reas buhan tro ar vro ; eur mor a dud a ziredas eus Leon, Treger ha Kerne, da welet al lilien vurzudus, a viras he gened epad c’houec’h sun. Pa oe goenvet, e oe toullet endro d’he gar hag e oe kavet e oa he gwriziou en genou hag en kalon Salaün ar Foll.\nAn ôtrou de Rochefort, eskob Kastel-Pôl (1349-1356), a deuas da welet an neventi ; eun iliz, koant evel eul lilien, a zavas war ve floc’hig ar Werc’hez  ; an ôtrou Alan Kerastred, eskob Kastel-Pôl, a gonsakras anezi er bla 1419. Tri bla goudeze, d’an 10 a viz gouere 1422, an ôtrou Yan V, duk Breiz, diwar al leveou hag an deogou en devoa en Plouneour, en Plouider, en Elestreg hag en Lesneven, a roas peadra awalc’h d’an iliz neve da gaout pevar beleg  da bedi Doue enni bemde, evit duked ha pobl Breiz.\nAn ôtrou Fransez I hag an ôtrou Per II, bugale an ôtrou Yan V, ha duked Breiz evel o zad, an eil war-lerc’h egile, a deuas d’en em erbedi ouz Itron-Varia ar Folgoat.\nAn ôtrou Arzur III, breur an ôtrou Yan V, skoazeller Jann d’Arc, duk Breiz war-lerc’h an ôtrou Per, a deuas d’en em erbedi ouz Itron-Varia ar Folgoat, hag a stagas ouz he iliz peadra awalc’h da gaout dalc’h-mat c’houec’h beleg war he zro, elec’h pevar a oa betek neuze.\nAn ôtrou Fransez II, niz an ôtrou Arzur III ha duk Breiz war e lerc’h, hag e verc’h vrudet, Anna, dukez Breiz ha rouanez Frans (1458-1514), a deuas d’en em erbedi ouz Itron-Varia ar Folgoat, hag a roas d’ezi profou pinvidik. An ôtrou kardinal Alan Koativi, unan eus bugale Leon o deus grêt ar muian enor d’o mamm-vro, a deuas alies d’en em erbedi ouz Itron-Varia ar Folgoat ; lakat a reas sevel, e-tal he iliz, ar c’halvar a zougas e hano ; war e c’houlen, ar pab Sixt IV a roas 100 devez pardon da c’honid da gement hini a yaje da Folgoat da bedi ar Werc’hez, d’ar 25 a viz meurz, da zul kentan miz eost, da hanter-eost, d’an 8 a viz gwengolo ha da ouel an Holl Zent  ; ha pa varvas en Rom, d’ar 22 a viz gouere 1474, e c’hlac’har oa gwelet n’hallje ket e relegou mont da ziskuizan d’e vro, en gwasked ti e Vamm vat.\nPobl Breiz a gemeras skouer war e ôtrone : Montrouleziz, taget gant ar vosen, er bla 1597, ha Ploueskadiz, skoet gant an hevelep klenved, er bla 1627, a deuas d’en em erbedi ouz Itron-Varia ar Folgoat.\nSiouaz, iliz ar Folgoat a gollas he chalonied, er bla 1681 ; adalek neuze hag epad c’houec’h-ugent vla, ne reas nemet koll he gened hag he lufr, tamm ha tamm.\nD’ar pevare sul a viz meurz 1708, an tân-gwall a reas gaou bras outi ; d’ar 16 a viz meurz 1790, e oe serret ; d’ar 14 a viz gouere 1791, he listri sakr a oe kaset da deûzi ; d’an 10 a viz eost 1792, he c’houec’h kloc’h a oe torret. Eur vantel gaonv a c’holoas ar vro.\nDoue, koulskoude, a deuas da zellet a drue ouz ar Frans ; ar peuc’h a deuas. D’an 8 a viz gwengolo 1808, skeuden ar Werchez, kuzet epad an dispac’h, a zizroas d’he zi . Pevar-ugent vla goude, d’an 8 a viz gwengolo, an otrou kardinal Place, arc’heskob Roazon, c’houec’h eskob ha kant mil den endro d’ezan, goude prezegen helavar an ôtrou Freppel, a lakas, en hano Leon XIII, war benn ar Mabig Jezuz ha war hini Itron-Varia ar Folgoat, an diou gurunen aour ha perlez savet evite gant fe, fizianz ha karante ar Vretoned.\nHon Mamm hag hon Itron,\nAr peuc’h, ô Maria.\nEn Bro-Dreger, demdost da Wengamp, war douar Panvrit-ar-Beskont, tostik d’eur c’hoad bras, a-us d’eun draouien eus ar braoan, zo ive eur chapel, he hano chapel ar Folgoat.\nN’oufe den, marvat, lavaret dre just da be amzer e oe savet ; pell zo, a dra zur, diouz gwelet pegen koz e tiskouez bezan ar skeuden vinniget a zo en tu deou d’an ôter.\nAdsavet a neve ha kresket er bla 1846, chapel ar Folgoat-Panvrit a zo pell war-lerc’h hini Bro-Leon. Daoust pegen dister eo, brudet eo koulskoude, er vro tro-dro, kreiz-tre Gwengamp ha Pempoul, Bear ha Plouha, rak enni ive e teurve an Itron-Varia rei stank, d’he felerined, testeniou burzudus eus he galloud hag he madelez.\nDre vilierou e tiredont d’he fedi, an eil sul a viz gouere hag ar bevare sul a viz gwengolo. En deiou-ze, ar chapel a ve kalz re vihan, rak pardoniou ar Folgoat a zo bepred, herve ar c’hiz kristen gwechall, gwir bardoniou a zevosion. An ofisou a ve kanet, en disheol ar gwe fo, e-tal eun ôter mein-benerez savet, neve so, en lein ar roz.\nN’eus ket kaeroc’h, war-lerc’h Doue,\nN’eus ket gwelloch ’vit hon Mamm vat,\nEn tu-hont da ofisou ar pardon, oferennou a ve lavaret er Folgoat, eur wech ar zun, well-waz, hag alïesoc’h, en kerz miz mae hag an hanv.\nItron-Varia ar Folgoat eman ar c’hiz vat gant ar mammou kristen gwestlan d’ezi o bugale vihan ; digaset a veint da zeski ober o c’hammejou kentan war leuren he chapel.\n↑ Eun alarc’h : un cygne.\n↑ Setu aman hanoiou ar re a roas ar profou kentan : Hamon Quiniou (1410), Prigent Gouzian (1416), Mauris Quillifiry (1418), Robert Inizan, Herry Montfort (1419), Mac’harit Audoc’h, Yan Miorcec ha Marc’harit Forget, e bried, an ôtrou Rohan (1420), Azenor Moal (1421).\n↑ An ôtrou Kergoal, eus a Wisseny, eo kentan beleg a c’houarnas ar Folgoat ; unan eus an tri-all a roë an dorn d’ezan, an otrou Milbeo, a deuas da vezan kovezour an duk Yan V, hag a oe kaset gant heman da Orléans davet Jann d’Arc (1429), da ginnig d’ezi gourc’hemennou ar Vretoned.\n↑ Innosant VIII (1484-1492), Léon X, (1513-1521), Jul III (1550-1555) ha Pi IX (1846-1878) o deus astennet c’hoaz, abaoue, roll an induljansou a c’haller gonid o pedi en iliz ar Folgoat.\n↑ D’an 23 a viz eost 1810, daouzek kristen mat a ’n glevas evit dasprenan iliz Folgoat digant Anquetil, an hini en devoa he bet digant ar Gouarnamant : setu aman o hanoiou : A. ar Gall, F. ar Gall, H. ar Goff, F. Uguen. M. A. André, G. Loaec, J. Arzur, J. Toutous, J. ar Gac, an ôtrou G. Kerbrat. G. Abjean.\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia_ar_Folgoat&oldid=38174 »\nKemmoù diwezhañ degaset d'ar bajenn-mañ d'an 5 Gou 2012, da 07:39.


Category: Deomp dezhi\nDeomp de’i, korn ar vugale\nAr bajenn-mañ zo evidoc’h tudoù !\nBep merc’her e kavoc’h ur pennad liammet gant abadenn Deomp de’i ar sizhun : Benjamin a lako ar gaoz war ar skiant, an endro, ar gouelioù hag all, en un doare fentus hag eeun ! Videoioù, displegadennoù, liammoù ha geriaoueg ar vugale a vo ouzhpennet bep sizhun.\nUn hanter eurvezh a brogrammoù evit ar re yaouank ha graet gant ar re yaouank eo Deomp dezhi ! Deoc’h eo an abadenn : skrivit pe pellgomzit deomp m’ho peus kinnigoù, evezhiadennoù, gourc’hemennoù (dreist-holl) d’ober.\nKenlabourat a reomp gant Ya-ouank, ul lec’hienn dreist a vod videoioù ha pennadoù e brezhoneg !\nTunvezh ha Benjamin zo bet o pourmen war ar maez evit klask kavout sarpanted ! C’hwec’h spesad zo e Breizh, met diaes a-walc’h eo gwelet anezho ! Goude-se int bet en Amazoni evit sellet deus ar sarpanted all a vez kavet du-hont, evel an anakonda !\nKontadennoù eus ar Vietnam\nHiziv ‘vo kontet deoc’h teir c’hontadenn mod-kozh deus ar Vietnam : “Ar Moustik”, “An hini kozh hag ar c’haz” hag “An Daou Jeni”. Emichañs ‘blijo deoc’h !\nUr greizenn nukleel\nPetra eo an urianium ? Petra vez graet e-barzh ur greizenn nukleel ? Penaos ya ur reakter en-dro ? Ha dañjerus eo ? Tunvezh ha Benjamin zo bet o vizitañ ur greizenn nukleel evit klask kompren tout an dra-se.


Pajenn:Perrot - Bue ar Zent.djvu/613 - Wikimammenn\nPajenn:Perrot - Bue ar Zent.djvu/613\nIlizou, Touriou, Kalvariou\nAr fe birvidik a rê d’ar Vretoned kerzet gwechall, muioc’h c’hoaz eget breman, eus an eil pelerinaj d’egile, a reas d’eze ive sevel dre-oll, war o douar, peziou-labour, da zigas da zonj d’eze eus a Zoue hag eus o Zent. Eur c’hristen mat a blij d’ezan kât, en e di, skeudennou, tôlennou, d’ober d’ezan trei e spered hag e galon warzu Doue ; ti hon tadou kristen, Breiz-Izel, a zo ennan ive a bep seurt tôlennou er giz-ze ; ar re-ze eo an ilizou, an touriou, ar chapeliou, ar c’halvariou.\nN’e ket hep rêzon ma teue pelerined war o zro ; en bro ebet war an douar, n’he deus tôlet ar relijion kement a dreo kaer ; marellet eo hon bro, a bep tu, gant ar bleuniou burzudus kouezet eus he dorn.\nAr fe a dougfe ar meneziou, a lavar an Aviel ; an dra-ze a zo c’hoarvezet en Breiz-Izel ; meneziou mein a-bez a zo bet toullet, diskolpet, labouret, kizellet, dantelezet, douget dre bevar c’horn ar vro ha laket da gomz ha da ganan, da ganan, gant pep seurt mouez, meuleudiou an Otrou Doue. Rak e-touez ken lies a hini, ne gaver ket, kouls lavaret, diou iliz, diou chapel, diou groaz hag a vefe henvel an eil ouz eben : ar fe, mar oa birvidik, a oa ijinus ive hag ampart.\nKaerat baleaden d’ober en Breiz, evît ar c’hristen hag ar barz, d’ar c’houlziou-ze, (dreist-oll er XVet kantved,) ma vije klevet trouz laouen ar morzol ken dudius ha mouez an delen, o tistôn dre ar bourkiou, ar c’hroaz-henchou, ha gwelet o sevel en êr burzudou seurt gant ar C’hreisker, roue an touriou uhel, ilizou seurt gant re Kemper-Korantin, Kastel-Pôl, ar Folgoat, Sant-Yan-ar-Biz, Ploermel, Gwened, Kernaskleden, Lambal, Gwengamp, Landreger, Bulat, ha halz a re-all ; ilizou bihannoc’h ha chapeliou seurt gant Goulven, Tremaouezan, Plougonven, Guimiliau, St-Thegonnek, Pleyben, gant e dri dour, Berven, Kerfons, gant o jubeou, St-Servez, St-Fiakr.....\nNag ar c’halvariou ? Plougastel, ar c’haeran, St-Thegonnek, St-Venek, Kilinen, Guimiliau. Pleiben, Lampaul-Guimiliau, Nizon, Tronoen, Guiskriff, Guehenno, Dineault, Gouezek, Melrand, Kleden-Poher, Ploeven, St-Segal, Braspartz, Plougonven, Fouesnant, Kergrist-Moellou, distrujet, siouaz, Gurunhuel, Laruen, Bulat, na ped ha ped-all ?\nKaer eo an holl voueziou a zav, ’baoue an amzeriou pell, diwar c’horre douar Breiz-Izel, da gelenn pe da didui ar Breizad ; mes c’houekan hini zo eo mouez an ilizou, ar chapeliou, an touriou, ar c’halvariou : etreze holl e tistagont eur c’hantik ken flour, ken santel, ma ’n eus ket e bar, nemet hini ar Baradoz a vefe, ha ma fellfe pluen eun êl evit e skrivan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/613&oldid=140903 »


Pajenn:Morvan - Buez ar Zent, 1894.djvu/446 - Wikimammenn\nPajenn:Morvan - Buez ar Zent, 1894.djvu/446\nrouantelez Napl ; rak niver he ziskibien a greske bemdez. He viraklou eo a ioa kaoz. Rei a rea ar prezeg d’ar re vud, ar c’hleved d’ar re vouzar, ar cherzed d’ar re gamm ; dioc’h a bep seurt klenvejou e vezet pareet ganthan, betek zoken dioc’h ar re ne oa louzou ebed outho. Chench a eure ive ann dour e guin evel hor Zalver enn eured Kana, hag ober a reaz c’hoaz eleiz a vurzudou evel hennez.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/446&oldid=137655 »


Le Morte Darthur ("Marv Arzhur") hervez an dornskrid, Le Morte d'Arthur hervez an henvoulladur, zo ur c'helc'hiad 504 danevell saoznek diazezet war mojennoù ar Roue Arzhur hag an Daol Grenn, bet dastumet hag adskrivet gant Sir Thomas Malory (c.1415/1418-1471) pa oa bac'het, da lavarout eo etre 1468 ha 1470.\nAn darn vuiañ anezho a zeu eus Danvez Breizh, lod all zo bet troet gantañ diwar labourioù gallek Chrétien de Troyes (c.1130 - c. 1185), ha lod all c'hoazh zo bet krouet gant Malory e-unan.\nJames Archer (1860)\nE 1485 e voe moullet Le Morte Darthur gant William Caxton (c. 1422 – c. 1491) e London.\nAl levr saoznek brudetañ a zo bet skrivet diwar mojenn Arzhur eo, hag ar gentel saoznek diwezhañ.\nGant skrid Malory ec'h eo bet awenet an darn vrasañ eus ar skrivagnerien o deus pledet gant an danvez-se goude e zonedigezh er gouloù, evel Alfred, Lord Tennyson (1809–1892) evit Idylls of the King (1859-1885) pe c'hoazh Terence Hanbury White (1906–1964) da sevel The Once and Future King (1958), nes komz eus skrivagnerien all er bed a-bezh.\n1 Mammennoù an dornskrid\n3 Dornskrid Winchester\n4 Perzhioù dibar\n5 Framm ha danvez\nMammennoù an dornskridAozañ\nKen kozh ha deroù ar VIIvet kantved eo mammenn gentañ Le Morte Darthur : ar varzhoneg kembraek Y Gododdin savet gant Aneirin a gont emgann 300 soudard kelt a-enep un armead Angled e dibenn ar VIvet kantved. Kaset a rumm da rumm dre gomz e voe Y Gododdin kent bout skrivet 200 vloaz diwezhatoc'h e deroù an IXvet kantved. Enni e kaver ar c'hentañ meneg eus Arzhur.\nE deroù an IXvet kantved ivez e skrivas ar manac'h kembreat Nennius e Historia Brittonum ma ro ul listennad emgannoù bet kaset gant Arzhur – an dux bellorum, ar pennkadour – ha roueed all da stourm ouzh bagadoù Germaned a oa o klask aloubiñ Enez Vreizh goude dilec'h ar Romaned er bloavezh 410.\nEn IXvet kantved ivez e voe aozet ar strollad dornskridoù anvet Trioedd Ynys Prydein, a zo diazezet war andonioù eus ar VIvet pe VIIvet kantvedoù. Enno e kaver munudoù a-zivout ar brete etre Arzhur hag e niz Mordred ha diskar Kamelod, kastell Arzhur.\nKant vloaz diwezhatoc'h, e deroù an Xvet kantved, ar varzhoneg kembraek Preiddeu Annwfn "Preizhoù Annwn" a gontas beaj Arzhur betek Annwn – Bed All ar Gelted – davit ur chaodouron hud par da Óðrerir ar Vikinged ha da gorn ar builhentez an Henc'hresianed ; kentañ kentel Klask ar Graal eo ar veaj-se.\nE dibenn an hevelep kantved e voe skrivet Annales Cambriae, "Bloazdanevelloù Kembre", ma kaver meneg eus daou emgann bet kaset gant Arzhur.\nE deroù an XIvet kantved e voe savet istor Culhwch ac Olwen ; tammoù anezhañ zo e Llyfr Gwyn Rhydderch (c. 1350), en e bezh emañ e Llyfr Coch Hergest (c. 1382). En istor-se ne c'hallje Culhuwch dimeziñ da Olwen nemet goude bezañ sevenet 40 kur, ar pezh a reas gant harp Arzhur hag e varc'heien ; un alberzh eus klaskoù Arzhur ha marc'heien an Daol Grenn eo Culhwch ac Olwen.\nE 1136 e teuas ar gouloù Historia Regum Britanniae, "Istor Rouaned Enez Vreizh", aozet gant Jafrez Menoe. Kentañ "buhezskrid" Arzhur eo, ma ya da zaeañ ha da faezhañ impalaer Roma, ar pezh a zo ur respont da zreistbeli Karl Veur a-c'houde ma voe lakaet e penn an Impalaeriezh santel roman german gant ar pab Leo III da zeiz an Nedeleg er bloaz 800.\nEn Historia Regum Britanniae e lenner a-zivout ganedigezh Arzhur, iriennoù Merzhin, aloubidigezh Europa, marv Arzhur ha treuzdougen e gorf da Enez Avalon.\nEn 1155 ez echuas ar barzh norman Wace e Roman de Brut, un Istor eus Enez Vreizh m'emañ ar c'hentañ meneg eus an Daol Grenn, a voe profet gant ar rouanez Gwenivar d'ar roue Arzhur da zeiz o eured.\nAdalek 1170 ez embannas ar Gall Chrétien de Troyes pemp romant eizhsilabennek tennet eus Danvez Breizh, a anver romans de la table ronde pe cycle arthurien e Bro-C'hall. Er c'helc'hiad-se e tro mui-ouzh-mui kurioù milourel harozed Danvez Breizh da aferioù karantez, levezonet-bras ma'z eo gant giz an amour fin a rene e Poitiers war lez ar rouanez Eleanora Akitania hag he fried Herri II (Bro-Saoz).\nBoulc'het e oa an XIIvet kantved pa skrivas ar Gall Robert de Boron daou istor anvet Li romanz de l'estore dou Graal ha Merlin ; er romanz e kont penaos e voe lakaet Jozeb Arimatia da ziwaller ar Graal kent e lezel da vout kaset da Enez Vreizh, hag ur c'hristenadur eus Historia Regum Britanniae, Roman de Brut hag oberennoù Chrétien de Troyes eo Merlin.\nN'eus bet oberenn a bouez ebet a gement a dennas da Zanvez Breizh er XIVvet kantved. E dibenn ar XVvet e voe embannet Le Morte Darthur Thomas Malory.\nWilliam Caxton hag e verk\nPevarzek vloaz goude marv ar skrivagner, e 1485 eta, e voe graet un henvoulladur eus e oberenn gant William Caxton. Divizout a reas Caxton kemmañ an talbenn e Le Morte Darthur – danvez an istor diwezhañ eo ; marteze dre dreuzintent ratozh an aozer ez adstummas ar skrid : p'en devoa Malory e rannet en 8 istor e tibabas Caxton e rannañ e 21 levrenn ha 504 fennad ; e deroù pep pennad ez ouzhpennas un talbenn a zeskriv an danvez ; e dibenn pep pennad ez ouzhpennas ur venegenn ivez. Ur rakskrid a savas, ma tispleg ar perag eus an embann hag ar penaoz eus ar rannañ.\nDiv skouerenn eus embannadur William Caxton zo deuet betek ennomp : an eil e Manchester, eben e New York.\nKement a verzh a reas Le Morte Darthur ma voe advoullet e 1498 gant un nebeud kemmoù hag ouzhpennadennoù ; un advoulladenn heñvel a voe graet e 1529 gant an Elsassat Wynkyn de Worde, a oa warlerc'hiad William Caxton en hevelep ti-moullañ e London.\nDiv wech c'hoazh e voe adembannet Le Morte Darthur er XVIvet kantved, gant daou di-moullañ dizalc'h an eil diouzh egile : e 1557 hag e 1585 ; bewech e voe ouzhpennadennoù, fazioù reizhet ha fazioù nevez.\nE 1634 e voe advoullet oberenn Malory gant William Stansby (1572-1638), mouller e London. The Sansby Edition a reer eus an embannadur-se, a voe an hini diwezhañ kent deroù an XIXvet kantved ha mare ar romantelouriezh en Europa.\nE 1816 e teuas er gouloù daou adembannadur – distag an eil diouzh egile – eus The Sansby Edition. Diwar doare Caxton kemmesket gant hini Stansby e voe savet an embannadurioù a zeuas diwezhatoc'h betek ma voe kavet The Winchester Manuscript, dornskrid Winchester.\nE miz Even 1934, p'edo o renabliñ dalc'had levraoueg skol-veur Winchester, e kavas ar rener Walter F. Oakeshott ur skouerenn eus oberenn Thomas Malory, dornskrivet gant daou zen war 484 follenn paper gall 285 x 200 mm o ment. Goude bout studiet ar gavadenn e prouas al lenneg e 1935 penaos e oa bet adveret skrid Thomas Malory gant William Caxton, pa n'eus na levrennoù na pennadoù e dornskrid Winchester ; a-hend-all e vartezeas e teue labour Caxton eus ur skrid hag a oa rannet en doare-se.\nDre e ensellout gant ur mikroskop e voe diskouezet war an dornskrid nevez-kavet takennoù liv hag a zeue eus moullerezh Caxton, ar pezh a ziskouez e oa bet en e gerz.\nEvit kas an enklask pelloc'h e c'houlennas W. F. Oakeshott skoazell digant ar Gall Eugène Vinaver (1899-1979), kelenner e skol-veur Manchester ha diazezer an Arthurian Society e 1928. Hennezh a gadarnaas labour Oakeshott goude bezañ keñveriet henvoulladur William Caxton (HC) ha dornskrid Winchester (DW) :\ndisheñvel eo HC diouzh DW ;\ntostoc'h d'ar skrid orin eo DW eget HC ;\nHC zo rannet e levrennoù ha pennadoù, DW n'eo ket ;\ndeveret eo HC diouzh DW ha diouzh un dornskrid all koshoc'h ;\nrannet e levrennoù ha pennadoù e oa an dornskrid all ;\nE 1947 ez embannas E. Vinaver dindan an talbenn The Works of Thomas Malory ur gentel eus Le Morte Darthur diazezet war dornskrid Winchester, ma tisplegas en devoa aozet ar skrivagner ur stirad eizh istor arzhuriek distag an eil re diouzh ar re all hag a oa bet bodet gant William Caxton. Merket ez eus bet koulskoude e ra meneg lod istorioù da zarvoudoù a c'hoarvez en istorioù all, ar pezh a laka da grediñ e oa mennet Malory da sevel un oberenn glok ha kempoell.\nThe last sleep of Arthur (munud)\nUr soudard hag ur marc'heg e oa Thomas Malory, diouzh ma skrivas-eñ e Le Morte Darthur ha hervez ar pezh a ouzer a-zivout e vuhez.\nWar ziskar ez eas perzh ar varc'heien er brezelioù a-hed an XIIvet ha XIIIvet kantvedoù, hag adalek emgannoù Crécy e 1346 hag Azincourt e 1415 e-kerzh ar Brezel Kant Vloaz (1337-1453) e voe muioc'h anezho el lennegezh eget war an tachennoù-brezel.\nEvel skrivagnerien all e klaskas Malory ratreañ skeudenn ar varc'heien dre buñsañ en andonioù ar Grennamzer, a anaveze dre skridoù gallek pergen.\nAnat eo an hiraezh da varc'heien e barr o brud hag an eorizhekadur anezho a-hed an oberenn, met perzh dibar Le Morte Darthur e-keñver ar skridoù all eo e yezh plaen pizh ha berr a zo pell diouzh an alegoriennoù hag an ideologiezh a gaver er skridoù arzhuriek all. Gouezet en deus Malory tennañ splet eus un dalc'had istorioù hengounel kenweet evit krouiñ un istor nevez, mibinoc'h ha muioc'h a startijenn ennañ, digabestret m'eo diouzh lastr ar gristeniezh hag an darvoudoù hud niverus a zo en oberennoù all; e berr gomzoù : gwiheñveloc'h eo Le Morte Darthur eget e vammennoù. An abeg da gement-se eo staelad Malory – ul lenneg arzhuriek ne oa ket, ur soudard desket ha deol ne lavarer ket.\nUn doare arnevez da gontañ danvez kozh eo Le Morte Darthur neuze. Ne ya ket Malory d'en em goll a ziskerzh da ziskerzh, eeun ha prim eo e zeskrivadurioù, krenn eo e lavar, en emzivizoù emañ skog an drama.\nDa lavar William Caxton en e rakskrid, ne voe an oberennoù gallek e gwerzennoù nemet andonioù ditouroù evit boueta donezon Thomas Malory, a rae the French booke anezho evel pa n'en devije lennet nemet Chrétien de Troyes, ar pezh a vije souezhus rak anat eo e voe ken niverus ar mammennoù m'en devoa klasket Malory o unvaniñ, hep dont a-benn avat pa chom digempoelloù en e skrid, lod anezho dre fazioù treiñ hep mar, lod all en abeg d'an tolzad ditouroù en devoa bet da zirouestlañ.\nFramm ha danvezAozañ\nAubrey Beardsley (1872-1898\nevit Le Morte d'Arthur\n(J. M. Dent & Co., London, 1893-1894)\nSetu amañ un deskrivadur eus Le Morte Darthur a zo savet diwar embannadur William Caxton e 1485, gant anvioù al levrioù orin evel skrivet gant Thomas Malory.\nEus eured ar roue Uter betek ar roue Arzhur a renas en e c'houde hag a reas kalz emgannoù Levrennoù I - IV\nAn istor nobl etre ar Roue Arzhur ha Lucius Impalaer Roma Levrenn V\nIstor nobl Sir Lanselod al Lenn Levrenn VI\nIstor Sir Gareth ag Inizi Orc'h Levrenn VII\nThe Fyrst and the Secunde Boke of Syr Trystrams de Lyones\nLevr kentañ hag eil levr Sir Tristram a Lyones Levrennoù VIII - XII\nIstor nobl ar Graal Santel Levrennoù XIII - XVII\nSir Lanselod hag ar Rouanez Gwinevar Levrennoù XVIII - XIX\nMarv Arzhur Levrennoù XX - XXI\nDiwar-benn Le Morte d'Arthur\n(en) Walter F. Oakeshott, Essays on Malory, Oxford University Press, 1963 (ASIN: B000NY8O2E)\n(en) Bonnie Wheeler & Robert L. Kindrick & Michael N. Salda, The Malory Debate: Essays on the Texts of "Le Morte Darthur", D. S. Brewer, 2000 (ISBN 978-0-8599-1583-0)\n(en) D. Thomas & Jr. Hanks & Janet Jesmok, Malory and Christianity: Essays on Sir Thomas Malory's Morte D'arthur', Western Michigan University, 2013 (ISBN 978-1-5804-4176-6)\n(en) K. S. Whetter, The Manuscript and Meaning of Malory's Morte Darthur: Rubrication, Commemoration, Memorialization, D.S. Brewer, 2017 (ISBN 978-1-8438-4453-2)\n(en) Le Morte Darthur (1906) Levrennoù I-X/19\n(en) Le Morte Darthur (1906) Levrennoù X/20-XXI\n(en) Malory Project\n(fr) Thomas Malory, Le Morte Darthur, troet gant Marguerite-Marie Dubois, Éditions Corentin, 1993 & 2012 (ISBN 978-2-9097-7147-2)\n↑ (en) The University of Manchester Library\n↑ (en) The British Library.\n↑ (en) Eugene Vinaver, Malory's Morte Darthur, In The Light Of A Recent Discovery, e Bulletin Of The John Rylands Library Vol.19, No.2, Gouere 1935.\n↑ (en) Eugene Vinaver, The Works of Sir Thomas Malory, Oxford University Press (ASIN: B0000CIX6Y)\nAdtapet diwar « https://br.wikipedia.org/w/index.php?title=Le_Morte_d%27Arthur&oldid=1862351 »


Fellout a ra d'ar gevredigezh Pik BZH kaout un emoji "banniel Breizh" - Pik Bzh\nDigolloù a vo roet da gomersanted Montroulez\nBeuzet e oa bet, ur sizhunvezh-zo, kreiz-kêr Montroulez. Aotret eo bet hiriv, Kambr ar micherioù hag an artizanelezh da reiñ digolloù d'ar gomersanted paket fall. Betek 1500 euro vo roet dezho. Ezhomm bras a skoazell a zo just awalc'h ganto. "Ne oa ket ar glav ar gwashañ met ar pri !" eme Klaod Rideller, gwerzher botoù e kreiz kêr Montroulez, hag a zo c'hoazh o netaat e stal\nUn emoji "gwenn ha du" a-benn neubeut ?\nKenderc'hel a ra stourm ar gevredigezh Pik BZH evit kaout un emoji "banniel Breizh". Meur a untrudu a zo war ar stern, evel ur sinadeg war internet. Un teuliad a vo savet en-dro ha kinniget da Unicode e miz Gwengolo. "A-raok an dra-se e vo c'hoazh deus ur genstrivadeg evit kinnig d'an dud peseurt emoji o deus c'hoant gwelet 'benn bloaz war internet", a zispleg Christian Demeuré-Vallé, sekretour ar gevredigezh Pik BZH.\nMont pelloc'h ganti | Ur stourm nevez evit kaout un emoji gwenn ha du\nSkol-hañv : studierien ha kelennerien ar bed a-bezh o teskiñ brezhoneg\n"Bez ez eus daou deus Bro Japan, unan deus Harvard, unan deus Aostralia, pevar deus Bro Alamagn, lod deus Bro Ganada pe Bro Saoz, ha sañset unan deus Bro Sina oa da zont, met n'eus ket bet e visa !" Gary German a zo yezhonour ha kelenner skol-veur Breizh Izel. Aozet eo gantañ ar skol-hañv a zo dalc'het abaoe ar 4 a viz Even a betek fin ar sizhunvezh-mañ.


« Vannes Congrès » zo ur servij kinniget gant Ti an Douristed a-benn ho tegemer hag ho sikour da aoziñ ho kendalc’hioù. Staliet eo ar framm-se e Ti an Douristed, ha bep blez e ra àr-dro un dek abadenn bennak a vod etre 300 ha 800 a dud. Graet e vez àr-dro miret kambroù el letioù, aoziñ troiadoù touristel evit an ambrougerion…\nEtre Chorus ha Palez an Arzoù...\nHiziz an deiz, e Gwened, e c’hell an aozerion kendalc’hioù kontiñ àr daou savadur, a c’heller cheñch stumm dezhe, hag a zo mat evit razh an ezhommoù.\nPalez an Arzoù, e kreiz-kêr Gwened, zo ennañ dek sal : ar re vihanañ anezhe zo 50 plas enne d’ar muiañ (evit ar bodadoù), ar c’hoariva bras zo ennañ 800 plas evit ar bodadegoù meur, hag ur c’helc’hva nevez zo ivez, 300 plas ennañ.\nTachenn diskouezadegoù Chorus, a oa bet savet e 1992, zo enni daou hall bras, 3 700 m² ha 1 800 m². Ag ar choaz eo al lec’h, àr ribloù ar Mor-Bihan.\nPgz : 02 97 46 41 41\nHo kendalc’hioù a-bell\nEvit endevout tud da brezegenniñ a-bell e kendalc’hioù aozet àr meur a lec’h, emañ Médiacap, kreizenn liesvedia kêr Gwened, en ho servij.\nMédiacap, a oa bet digoret e miz C’hwevrer 1999 e Park Ijiniñ Kreisteiz Breizh, zo unan a bevar skourr ur servij dre rouedad.\nDaet eo an aveadur-mañ da wir diàr un diviz àr an Teknologiezhioù Nevez zo bet lakaet e pleustr gant rouedad kêrioù etre Breizh, a vod Gwened, Kemper, Sant-Brieg ha Sant-Maloù.\nKefridiet eo Médiacap da sikour Gwenediz (tud prevez, tud a vicher, kevredigezhioù...) d’em ober diouzh an teknologiezhioù nevez. Stalioù-pleustriñ àr ar Genrouedad, ur bladennaoueg CD-ROM, stalioù krouiñ àr dachenn ar bureveg, pellstummiñ, pellbrezegennoù, tolpadoù liesvedia... setu ar bochad traoù a vez kinniget gant Médiacap Gwened.\nPgz : 02 97 01 55 55\nEvit dont e darempred ganeomp\nAn It. Marie Yvenou :\n1, straed Thiers, CP 23921\n56039 Gwened Cedex\nPgz : 02 97 54 57 20


Pajenn:Sales - Introduction d’ar Vuez devot.djvu/71 - Wikimammenn\nPajenn:Sales - Introduction d’ar Vuez devot.djvu/71\ne deveus preparet dit ar plijadurezou eternel en abondanç eus e c’harantez. Sellit gant ho taoulagad interieur ar Verc’hes santel oc’h o couvia ivez ec’his ur Vam vad : couraich, va map pe va merc’h, laca evez na zispriches an desir en deveus va Map Jesus d’as savetei, ha na negliches an huanadou pere a dennàn-me var da sujet ; rac un hast bras hon eus hon daou evit da silvidiguez eternel. Clevit ar Sent oc’h ho courachi hac ur milioun a eneou santel oc’h ho quervel amiablamant da vont en o c’hompagnunez, o veza n’o deveus quen desir nemet da velet unan an diziou-mâ ho calon unisset gant o hini evit meuli Doue da jamæs, hac oc’h assuri deoc’h penaus ne d’e quet hent an Eê quen dies evel ma er gra tud ar bed. Hardimant, nepoan, emezo, ene devot, hor mignones guer ; nep a gonsidero ervat an hent eus an devotion pe dre hini ez oum-ny pignet amâ, a velo ervat ivez ez oum-ny erruet er plijadurezou infinit-mâ dre blijadurezou-all agreaploc’h hep comparæson eguet re ar bed.\n1. O Ifern milliguet, me a renonç dit bremâ eternelamant, detesti a ràn da oll dourmanchou ha da eternite maleürus, ha dreist peb tra ar blasfemou hac ar maledictionou eternel-se pere a vomisses continuelamant a enep va Doue. Hac o tistrei va c’halon ha va ene ouzoc’hu, o Barados caer, o gloar eter-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/71&oldid=118346 »


gouezet - Wikeriadur\n1.2 Furm verb\ngouezet /'gwe:zet/: anv-gwan-verb ar verb « gouzout » (a-wechoù gouvezet, gouiet).\nGant ar verb-skoazell bezañ\nNe vez ket gouezet an traoù-se.\n— [...] : gouzout ervad a rit e karan ac'hanoc'h kement, ne ve netra hag a virfe ouzin da ober vad d'eoc'h, ma ve gouezet petra eo. — (G. MILIN, Gwechall-goz e oa..., Kemper, 1924, p. 10.)\nDiskoachet ar voualc'h war he neizh ha gouezet, memes gant mamm Paotr-Teo, abaoe pegeit ne oa ket aet tost da skol Sant-Gabriel. — (Youenn Drezen, Skol louarn Veig Trebern, eil lodenn, Al Liamm, 1973, p. 88.)\nGant ar verb-skoazell kaout en doare-divizout\nA-benn eur pennad ez eaz kuit heb ober eun harzadenn, evel p'an diviche goezet oa red rei peoc'h. Ki kalounek, kea ! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 29.)\nMa'm-bije gouezet ne vijen ket deut d'ar vro-mañ da frita laou. — (Jules Gros, Le trésor du breton parlé Deuxième Partie, 1970, p. 307.)\nImplij gouvezet hervez an ALBB: http://sbahuaud.free.fr/ALBB/Kartenn-248.jpg\ngalleg : su (fr)\nAdtapet diwar « https://br.wiktionary.org/w/index.php?title=gouezet&oldid=235016 »\nKemmoù diwezhañ degaset d'ar bajenn-mañ d'an 3 Ebr 2017, da 13:59.


Peter & Max | Soubenn ar geek\n« Nosferatu 1 – Si Vis Pacem\nIl reste du jambon ? »\nN’em eus ket bet tro da lenn bannoù-treset Fables (c’hoazh) met dedennet on bet diouzhtu gant romant Peter & Max, n’ouzon ket mat perak. Senariour Fables en deus bet c’hoant sevel ur romant evit displegañ un tamm un darvoud diazez e bed Fables. Istor Peter & Max a zispleg neuze piv eo an daou vreur-se, petra ‘zo c’hoarvezet er bed a ranko an dud-se tec’hout ha tout-se en ur ginnig ur sell war kontadenn soner flaut Hamelin.\nUl levr fantasy eo met hini skañv, liammet gant kontadennoù hengounel etrevroadel ha hudouriezh hag all. C’hoarvezout a ra traoù start eveljust hag un tammig politikerezh a zo ivez, met n’eus ket re.\nSavet eo al levr gant ul lodenn o tremen e-kerzh yaouankiz Peter ha Max hag ul lodenn o tremen tamm-pe-damm bremañ en hor bed. A bep eil e vez chabistroù o kontañ an eil lodenn pe eben hag evelse e vez krouet un doare suspens rak “diskoulmet” e vo an an traoù er fin tout! Souezhet spontus on bet o verzout em boa echu dija al levr, lennet e vez buan spontus ha laouen e vefen bet o kenderc’hel un tamm er bed-se. Ouzhpenn-se ez eus un toullad tresadennoù a-hed al levr a zo brav-tre hag a sikour da grouiñ un aergelc’h kontadenn. Domaj eo ne vefe ket graet-se aliesoc’h gant levrioù moliac’h, klotañ a ra mat gant ar bed ha perak e vefe dre ret evit ar vugale?!\nN’on ket bet kendrec’het spontus gant an istorig bannoù-treset a zo er fin tout evit klozañ al levr met bon. Anzav a ran ez in da glask gouzout hiroc’h war ar bannoù-treset bremañ ha spi ‘m eus e vo romantoù all gant Willingham er bed-se rak plijus-kenañ e oa hemañ!\nThis entry was posted on Even 11, 2011 at 9:48 am and is filed under Levrioù with tags kontadennoù.\tYou can follow any responses to this entry through the RSS 2.0 feed. You can leave a response, or trackback from your own site.\n2 Respont to “Peter & Max”\nFables 1 « Soubenn ar geek Says:\nEost 28, 2011 e 2:50 g.m.\n[…] em boa n’eus ket pell zo ur romant o tremen e bed Fables hag en doa plijet din. Deuet on a-benn da gavout ar bannoù-treset. E New York e tremen an traoù, […]\nGwengolo 5, 2012 e 8:55 am


Jerry Rawlings (ganet Jeremiah Rawlings John d'an 22 a viz Even 1947 en Accra ha marvet d'an 12 a viz Du 2020 er memes kêr) a oa ur politikour bet prezidant Ghana.\nMervel a reas d'an 12 a viz Du 2020 en ospital skol-veur Korle-Bu. Embann a reas ar prezidant Nana Akufo-Addo seizh deiz a gañv broadel en e enor. Goulenn a reas familh Rawlings digant gouarnamant ar vro an aotre da zouarañ anezhañ e Keta, e rannvro Volta.\nAdtapet diwar « https://br.wikipedia.org/w/index.php?title=Jerry_Rawlings&oldid=1911220 »\nKemm diwezhañ d'an 19 Gwe 2021 da 13:09\nKemmoù diwezhañ degaset d'ar bajenn-mañ d'an 19 Gwe 2021, da 13:09.


Gwenvred Latimier-Kervella - Wikipedia\nGwenvred Latimier, ganet e 1988 e Dijon, Bourgogn, zo ur skrivagnerez yaouank, savet ganti ur romant evit ar grennarded ha barzhonegoù. Merc’h eo da Annaig Kervella ha Herve Latimier.\nTapet he deus ur vachelouriezh lennegel e lise Diwan Karaez, goude bezañ bet e Skol Diwan Roazhon hag e Skolaj Diwan Bro-Dreger e Plijidi, Bro-Dreger. Goude se he deus tapet un DEUST (diplôme d'études universitaires scientifiques et techniques) war micherioù al levraouegoù hag an diellañ e skol-veur Roazhon 2. War ar memes tro he deus heuliet an daou vloavezh aotreegezh war arzoù an abadennoù hag ar sinema, ha bremañ eo bet tapet an aotregezh ganti. E 2008 e oa o prientiñ ivez an arnodennoù evit dont da vezañ skoazellerez bro doareet war ar glad hag al levraouegoù (« assistant territorial qualifié du patrimoine et des bibliothèques » (live B)) a-benn gallout kavout ul labour en ul levraoueg departamant pe kêr er bloavezhioù a-zeu. Un aotreegezh vicherel war vetoù al levraouegoù he deus ivez.\nTremenet he deus G. Latimier he bugaleaj e-kreiz al levrioù. Abaoe ma 'z eo bihan eo sot gant al lenn hag ar skrivañ. C'hoant he devoa da vezañ skrivagnerez abaoe pell ‘oa. Ne oar ket re abaoe pegoulz ez eo kroget da skrivañ abalamour ma skriv abaoe ma'z eo bihan.\nDedennet-bras e oa gant ar skrivagnerez Evelyne Brisou-Pellen ha c'hoantaet he deus ober un tamm evel ar skrivagnerez-se. Plijout a ra dezhi skrivañ levrioù evit reoù yaouank. Plijout a ra dezhi kalz an traoù faltazius evel Harry Potter, met ivez traoù all bet skrivet gant Bret Easton Ellis pe Amélie Nothomb, da skouer. Nebeutoc'h a amzer he devez bremañ abalamour d'he studioù met klask a ra skrivañ bepred war dammoù follennoù.\nSkrivet he deus bet barzhonegoù ivez war ar gelaouenn Al Liamm hag ur romant anvet "Hunvreoù", evit ar re yaouank (Keit Vimp Bev, 2004).\nE-barzh Wikiarroud, ur barzhoneg bet skrivet ganti pa oa 10 vloaz.\nDanevell en dastumad Kae da welet..., skrivet gant skolajidi ha liseidi Diwan, Embannadurioù an Hemon, 2001.\nHuñvreoù, Keit Vimp Bev, 2004. Romantig evit krennarded.\nKemeret perzh en dastumad lizhiri Karantez dispaket, An Alarc'h, 2007. Gant un anv-pluenn.\nKemeret perzh en dastumadig danevelloù Un', div, teir..., Keit Vimp Bev, 2009. Gant memes anv-pluenn.\nSkridoù (barzhonegoù pe pennadoù) e-barzh Al Liamm.\nPennadoù reoliek e rann sinema Bremaik abaoe 2006\nPennadoù e-barzh Bremañ\nLennadenn ar barzhoneg Fido gant Anjela Duval\nLec'hienn Soubenn ar Geek\nAdtapet diwar « https://br.wikipedia.org/w/index.php?title=Gwenvred_Latimier-Kervella&oldid=1951427 »\nKemm diwezhañ d'an 15 C'hwe 2022 da 07:56\nKemmoù diwezhañ degaset d'ar bajenn-mañ d'an 15 C'hwe 2022, da 07:56.


Hed 02° 40' 10Reter\nLed 50° 49' 26Norzh\nPoblañs tro 600 (tro 100 e Bro-C’hall)\nAbele en izelvroeg, Abêle e flandrezeg kornôgel, L'Abeele e galleg, a zo ur gêriadenn eus ranngumun Watou e kumun Poperinge e Flandrez Belgia e rannvro Westhoek hag e proviñs Kornôg-Flandrez. A-ramm war an harzoù etre Bro-C’hall ha Belgia emañ.\n3.1 Bered ar C'hommonwealth: Abeele Aerodrome Military Cemetery\nAn iliz katolik Onze-Lieve-Vrouw\nE Bro-C’hall emañ an iliz katolik, met stag eo ar barrez ouzh Eskopti Brugge e Flandrez Belgia.\nBered ar C'hommonwealth: Abeele Aerodrome Military Cemetery [kemmañ | kemmañ ar vammenn]\nAbeele Aerodrome cemetery\nUr vered ag ar Brezel bed kentañ eo. Digoret eo bet e miz Ebrel 1918 gant Lu Bro-C’hall. Douaret e voe soudarded eus SUA hag ar Rouantelezh-Unanet enni adalek miz Gouere betek miz Gwengolo 1918. Goude arsav-brezel an 11 a viz Du 1918 e voe tennet ar bezioù gall ha SUAat. 25 bez a voe degaset eus bered Boeschepe e Bro-C’hall .\nAdtapet diwar « https://br.wikipedia.org/w/index.php?title=Abele&oldid=1856340 »


divrec'h - Wikeriadur\n(Furm anv-kadarn) Diwar an anv-gwan pegementiñ div hag an anv-kadarn brec'h, da geñveriañ gant ar ger kernevveurek dywvregh.\n(Furm verb) diwar divrec'h-, pennrann ar verb divrec'hañ, hep dibenn-ger.\ndivrec'h /ˈdiwvrex/ /ˈdivrex/ daouder benel (furm vihanaat : divrec'hig, liester : divrec'hioù)\n(Korfadurezh) Daouder an anv-kadarn brec'h\n— O ! me 'ouie ervat », eme ar wreg, « oac'h kristenien vat ha n'ho pije ket graet un intañvez ac'hanon, gant pevar minor war va divrec'h. [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 90.)\nAnaout a riz dioc'htu Herve Soutre, flastret he benn, ha Katel Eukat, he daou vugelik gant-hi etre he divreac'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 53.)\nRak, ma ne oa ket ar baraer ur gwall zen, ur c'haer a zen e oa, ha gant nerzh ur marc'h en e zivrec'h. — (Jakez Riou, An Ti Satanazet, Skridoù Breizh, 1944, p. 88.)\nDaoust da se, strivañ a ra da stardañ he divrec'h e-dro d'he mabig ; [...]. — (Jarl Priel, Va Zammig Buhez, Al Liamm, 1954, p. 45.)\nMe am-bez poan em divreh. — (Jules Gros, Le trésor du breton parlé Deuxième Partie, 1970, p. 64.)\n[...], ha neuze, sioulaet dezhañ, e teue etre ma divrec'h da zisoñjal e stultennoù ha da vezañ evurus. — (Pêr Denez, Glas evel daoulagad c'hlas na oant ket ma re, Al Liamm, 1979, p. 23.)\nPa dremenfet e-kichen ar c'hannerezed-noz, bezit didrouz ha mut ; rak mar tireizhit (!) o labour, c'hwi a zleo reiñ dezhe skoazell da weañ ar gannadenn, ha gwazh d'ho tivrec'h. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 29.)\nGant e zivrec'h e poueze war e gomzoù. — (Goulc'han Kervella, Brezel ar Rigadell, Al Liamm, 1994, p. 40.)\nSkrivet ivez divvrec'h\nEn doare-skrivañ etrerannyezhel e vez skrivet diwvrec'h, diw vrec'h.\ngalleg : (paire de) bras (fr)\nkerneveureg : dywvregh (kw)\nsaozneg : arms (en)\nFurm ar verb divrec'hañ e trede gour unan an amzer-vremañ, en doare-disklêriañ.\nFurm ar verb divrec'hañ en eil gour unan an doare-gourc'hemenn.\nAdtapet diwar « https://br.wiktionary.org/w/index.php?title=divrec%27h&oldid=300655 »\nKemmoù diwezhañ degaset d'ar bajenn-mañ d'an 2 Gou 2020, da 16:29.


Yvonne | A ! Lenn...\nE bro Yvonne, Jean Ropars hag Yvonne Riou (1995)\nNe ouezan ket penaos e oa en em gemeret Jean Roparz evit lakaat Yvonne Riou da gontañ he buhez ken hir amzer : ar pezh a zo sur eo en deus duet 5 levrenn stank gant hec’h eñvorennoù.\nGanet e oa bet Yvonne e bro-Leon er bloavezhioù 20. Fraezh e oa chomet enni amzer he bugaleaj, ha kontañ a ra gant forzh munudoù, heñchet gant goulennoù ha ne weler ket anezho. Lennet e vez al levr tre evel pa vije bet skrivet ganti hec’h-unan.\nN’em eus ket soñj da vezañ lennet ken hir a levriad eñvorennoù diwar-benn ur vuhez ken “munut” ma c’hellan lavaret (n’eo ket bet Yvonne o klask he bara nag o stourm e arme Napoleon, lakaomp). Kement tra a lavar a sell ouzh ar gevredigezh e oa ganet enni, ur gevredigezh aet da get bremañ, ha n’eus levr all ebet o vont ken don en deskrivañ a ra eus ar gevredigezh-se. Pizh e vez sellet ouzh kement darvoudig eus ar vuhez : skol-lojañ ar seurezed, pouez ar relijion e buhez an dud (bras-meurbet, betek ur poent hor bije poan oc’h ijinañ ma ne vije ket skrivet du war gwenn), labourioù an atant ha soursi ouzh al loened, penaos e veze desavet ar vugale, sekselezh, ha kement ‘zo. Un testeni dibar eo diwar-benn buhez ar gouerien (ar wilioted, evel ma lavar-hi), ha, war va meno, un testeni o prouiñ ar reuz he doa graet an iliz war ar gevredigezh-se e-pad rummadoù ha rummadoù ha, dreist-holl, ar gaou graet d’ar merc’hed, a zo ur vezh ruz. Paneve pouez ar relijion e vije bet kempouez a-walc’h rol ar merc’hed hag hini ar baotred er gevredigezh, pa oa diazezet ar gevredigezh-se war al labour a-lazh-korf forzh penaos, pe vije evit gwazed, merc’hed pe vugale…\nLaouen eo Yvonne eus an doare m’eo bet desavet koulskoude. Er stern strizh-se eo deuet a-benn da gavout he c’hempouez, ha diskouez a ra bezañ leun he c’halon a vennozhioù e-keñver he c’helenn kristen. Lorc’h zo enni, p’eo deuet eus ar gwellañ an deskadurezh-se eviti. D’ur mare bennak koulskoude, e sav ouzh ur beleg, an hini a lavar dezhi he deus dibabet fall he gwaz da zont : diskouez a ra eo deuet a-benn da stummañ mennozhioù dezhi hec’h-unan a-benn ar fin ! marteze… kar he familh hag ar gevredigezh zo a-du ganti, n’eo ket un akt a stourmerezh kennebeut.\nE-touez ar re (niverus) em eus lennet, an eñvorennoù-se eo ar re a zeskriv ar gwellañ tro-spered an dud, ar pezh a vroude anezho, ken war ar pemdez hag evit an degouezhioù dreistordinal. Gwallzedennus em eus kavet anezho, daoust ma padfe al lennadenn (dleet em eus troc’hañ anezhi e meur a damm, kuit d’ober ur re gofad). E penn kentañ e oan souezhet bras gant brezhoneg Yvonne, anezhi un “terminal speaker” : ur c’hementad bras a c’herioù a lavar e galleg, gerioù eeun, hon eus ni nevez-vrezhonegerien ur par dezho o tond diouzhtu war beg hon teod. En em voazet on, ha goude ul levr pe zaou, em eus merzet e raen ur sapre eostad a c’herioù ha frazennoù talvoudus daoust da se : war boent ar yezh ivez ez eus kalz pinvidigezhioù da dennañ eus an eñvorennoù-se.\nLakaet e oant bet e galleg e 1991 ha pedet e oa bet Yvonne d’un abadenn-dele gant Bernard Pivot da heul : ur bern tud, moarvat, o doa en em anavezet en he c’homzoù. Marvet eo e 2013.\nKavet e vez levrenn gentañ E bro Yvonne en-linenn amañ. Dedennus eo ar c’hentskrid evit kompren talvoudegezh labour Jean Roparz hag Yvonne. Kavout a ra din n’eo ket aet pell a-walc’h hennezh en e labour war an destenn koulskoude : sur-mat en deus tennet traoù lavaret div wezh hag a oa kichen-ha-kichen met laosket en deus reoù all pell a-walc’h an eil re diouzh ar re all, techet ma oa Yvonne evel kement den en em gont da zont en-dro war ar fedoù pouezusañ. Fellet ez eus bet da Jean Roparz, ouzhpenn, leuskel ur roudenn eus lusk an diviz, ha lakaet en deus ur rummad trifikoù bep tro ma chome Yvonne o klask he gerioù. 5 levriad-pad a ra re, hag heuget e vezer goude ur prantad, n’heller ket mui anduriñ ar poentadur-se !\nPaeañ a ra an dalc’husted avat, ha ne vo ket didalvoud ho strivoù ma z’it betek penn.\n21 Evezhiadenn\t| tags: bro, e, Jean, Riou, Roparz, Yvonne\t| posted in Breizh, Brezhoneg, Buhezskridoù, Relijion